241 individu ditahan ingkar arahan PKP
Oleh NUR HUDA MUSA

12 Disember 2020, 5:07 pm
PETALING JAYA – Polis Diraja Malaysia (PDRM) menahan seramai 241 individu semalam atas kesalahan ingkar Perintah Kawalan Pergerakan (PKP) termasuk tidak mematuhi penjarakan fizikal.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu sejumlah 202 individu telah dikompaun manakala 39 pula direman.
“Antara kesalahan ingkar arahan PKP termasuk gagal menyediakan peralatan merekod butiran pelanggan (78), tidak memakai pelitup muka (77), gagal mematuhi arahan penjarakan fizikal (43), aktiviti pusat hiburan (41) dan lain-lain (2).
“Sebanyak 2,837 Pasukan Pematuhan yang melibatkan 12,888 anggota telah membuat pemantauan di 3,566 pasar raya, 4,996 restoran serta 1,860 penjaja, 1,179 kilang, 3,557 bank dan 630 pejabat kerajaan,” katanya dalam satu kenyataan di sini hari ini.
Dalam pada itu katanya, Operasi Benteng semalam turut berjaya menahan 51 pendatang asing tanpa izin (PATI), satu tekong serta merampas enam kenderaan darat dan dua bot atau kapal.
“Sebanyak 125 Sekatan Jalan Raya (SJR) dilaksanakan semalam yang melibatkan Ops Penawar (55 SJR); Ops Benteng PDRM (61 SJR) dan Ops Benteng Agensi Keselamatan Sempadan Malaysia (AKSEM) sebanyak sembilan SJR.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” tegasnya. – K! ONLINE


Bayar zakat dengan Shopee
Oleh MOHAMAD NAUFAL MOHAMAD IDRIS

12 Disember 2020, 4:38 pm
SHAH ALAM – Masyarakat Islam kini boleh membuat pembayaran zakat di Lembaga Zakat Selangor (LZS) melalui aplikasi Shopee.
Para pengguna hanya perlu memilih pembayaran zakat melalui ‘Deals, Top-ups dan Bills’ dalam aplikasi Shopee.
Selain itu, 1,000 pembayar zakat terawal setiap hari sepanjang tempoh kempen akan menerima syiling Shopee menerusi platform Shoppee yang akan berlangsung 22 Disember hingga 31 Disember ini.
Ketua Pegawai Eksekutif LZS, Saipolyazan M. Yusop berkata, platform e-dagang tersebut dilantik sebagai ejen kutipan terkini LZS bagi memudahkan bayaran zakat secara dalam talian.
Katanya, menerusi aplikasi ini, pengguna Shopee boleh menunaikan pembayaran zakat harta serta fitrah tanpa had kepada LZS pada bila-bila masa dengan lebih mudah dan pantas bermula 18 Disember
ini.
“LZS sentiasa mempelbagaikan saluran bayaran bagi memudahkan umat Islam menunaikan zakat dengan selamat, lebih-lebih lagi dalam situasi norma baharu pada masa kini.

“Kerjasama ini dijangka akan dapat membantu ramai pengguna Shopee terutamanya dalam kalangan Muslim menunaikan zakat,” katanya dalam kenyataan hari ini.
Jelas beliau, ini secara langsung dapat bersama-sama membantu kelangsungan hidup golongan asnaf di Selangor yang terjejas akibat pandemik Covid-19. – K! ONLINE


Lelaki serang polis guna tukul besi, pisau
12 Disember 2020, 4:57 pm
PETALING JAYA – Seorang lelaki tempatan ditahan selepas menyerang dua anggota polis menggunakan tukul besi dan pisau dalam satu kejadian di sebuah rumah di Damansara Damai di sini hari ini.
Dalam kejadian pukul 2 pagi itu, suspek berusia 48 tahun turut membaling pinggan kaca hingga menyebabkan seorang anggota berpangkat koperal mengalami kecederaan pada bahagian siku.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, dua koperal tersebut ke lokasi kejadian selepas menerima aduan ada individu mengamuk.
Katanya, sebaik tiba pihak polis memanggil pemilik rumah berkenaan sebelum tiba-tiba suspek membaling pinggan kaca sebelum membawa pisau dan tukul besi untuk menyerang.
“Suspek juga mengeluarkan kata-kata kesat serta menghina penugasan yang dilakukan pihak polis.
“Susulan itu, kita membuat tangkapan terhadap suspek dan semakan mendapati ada lima rekod jenayah lampau atas namanya,” katanya dalam satu kenyataan hari ini.

Turut dirampas dalam serbuan itu, tukul besi dan pisau yang digunakan suspek.
Menurutnya lagi, suspek direman selama empat hari dan kes disiasat mengikut Seksyen 353 Kanun Keseksaan.
“Selain itu, dua anggota polis yang mengalami kecederaan ringan serta lebam pada anggota badan turut menerima rawatan di Pusat Perubatan Universiti Malaya,” ujarnya. – K! ONLINE


Anak Beyonce tercalon Anugerah Grammy 2021
Oleh KOSMO!

12 Disember 2020, 4:11 pm
LOS ANGELES – Anak kepada pasangan selebriti Hollywood Beyonce dan Jay-Z, Blue Ivy  Carter mencipta sejarah tersendiri apabila tercalon dalam Anugerah Grammy 2021 di usia lapan tahun.
Pencalonan Carter termasuk dalam kategori Video Muzik Terbaik untuk lagu Brown Skin Girl bersama Beyoncé dan WizKid setelah Akademi Rakaman mengemas kini senarai artis yang dicalonkan, baru-baru ini.
Menurut laporan portal E!, Carter bakal bersaing dengan penyanyi senior iaitu Drake (Life is Good), Anderson Pakak (Lockdown) Harry Styles (Adore You) dan Woodkid (Goliath).
Anak sulung Beyonce itu hanya setahun lebih tua daripada pemenang termuda Anugerah Grammy,  Leah Peasall yang memenangani kategori Album Terbaik Runut Bunyi bersama kumpulannya, The Peasall Sisters pada tahun 2001.
Anugerah Grammy 2021 dijangka berlangsung pada 31 Januari tahun hadapan Staples Centre, Los Angeles.
Tahun ini, penyanyi muda Amerika Syarikat (AS)  Billie Ellish menjadi penerima anugerah terbanyak dengan membolot lima kategori termasuk Artis Baharu Terbaik dan Lagu Terbaik 2020. – Agensi


Berita pelaksanaan PKPD di Selangor palsu – MKN
Oleh NUR HUDA MUSA

12 Disember 2020, 4:22 pm
PETALING JAYA – Majlis Keselamatan Negara (MKN) menafikan telah mengeluarkan kenyataan pelaksanaan Perintah Kawalan Pergerakan Diperketatkan (PKPD) serta-merta di Selangor seperti yang tular di media sosial hari ini.
Menurut MKN, berita tular di media sosial itu menyebut PKPD di Selangor serta-merta bermula 12 Disember melibatkan semua pintu masuk dan keluar Selangor.
“Ini adalah berita palsu. Berhenti sebarkannya. Tak pasti, jangan kongsi,” menurut MKN menerusi laman Telegram rasmi agensi itu. – K! ONLINE


Hasrat lapan PATI bekerja di Kuching tidak kesampaian
Oleh AHMAD SHAHERMAN SHAMSURI

12 Disember 2020, 5:01 pm
PETALING JAYA – Hasrat lapan orang pendatang asing tanpa izin (PATI) untuk bekerja di Kuching, Sarawak tidak kesampaian selepas kesemua mereka ditahan pihak berkuasa.
Mereka yang terdiri tujuh lelaki dan seorang wanita ditahan di tiga lokasi berbeza bermula Khamis lalu sehingga tengah hari tadi.
Markas Divisyen Pertama Infantri Malaysia berkata, tangkapan pertama pada Khamis lalu membabitkan dua orang PATI yang terdiri daripada seorang lelaki dan wanita.
Katanya, kedua-dua PATI itu ditahan ketika sepasukan anggota sedang melaksanakan rondaan keselamatan sempadan di lorong tikus sekitar Sektor Balai Ringin kira-kira pukul 3 petang.
“Tangkapan lima lagi orang PATI dibuat kira-kira pukul 11 malam semalam di sekitar Sektor Tebedu ketika kesemua mereka cuba menyelinap masuk ke Sarawak,”katanya dalam satu kenyataan di sini hari ini.
Tambah kenyataan itu, seorang lagi PATI ditahan pada pukul 12 tengah hari tadi ketika nekad berjalan menuju kearah pos sekatan jalan raya (SJR) di Serikin.

“Setelah diperiksa dan disoal siasat, PATI tersebut tidak mempunyai dokumen pengenalan diri yang sah,”ujarnya.
Mengulas lanjut katanya, siasatan awal mendapati kesemua yang ditahan berasal dari Indonesia itu memberitahu mereka cuba menyusup masuk ke negara ini untuk dan turut menyatakan ingin ke Kuching, Sarawak untuk bekerja.
Katanya, kesemua mereka diusir keluar dari negara ini setelah laporan polis dibuat di Balai Polis Tebedu. – K! ONLINE


Hanya 2,000 sukarelawan aktif
Oleh AMREE AHMAD

12 Disember 2020, 5:58 pm
PUTRAJAYA – Kerajaan berharap dapat menambah jumlah sukarelawan bagi membantu Jabatan Kebajikan Masyarakat (JKM) untuk aktif ‘turun padang’ menyantuni golongan sasar.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, usaha itu juga diharap memupuk semangat kesukarelawanan dalam kalangan rakyat.
Ini termasuk kerjasama dengan Kementerian Belia dan Sukan melalui program Rakan Muda ‘Give Back’ yang diwujudkan Jabatan Belia dan Sukan bagi menambah sukarelawan baharu.
“Ketika ini, JKM sudah ada 11,559 sukarelawan berdaftar, namun daripada jumlah itu, hanya lebih 2,000 orang yang terlibat aktif dalam program Khidmat Bantu di Rumah,” katanya.
Beliau berkata demikian pada sidang akhbar selepas melancarkan Program Rakan Muda ‘Give Back’ melibatkan 20 peserta di Balai Raya Kampung Salak Tinggi di sini hari ini. -K! ONLINE


Buat kecoh sebelum memandu secara berbahaya
Oleh NIK NUR IZZATUL HAZWANI NIK ADNAN

12 Disember 2020, 3:08 pm
KEMAMAN – Penarik kereta yang memandu secara berbahaya di Jalan Air Putih di sini pada kelmarin dipercayai telah menimbulkan kekecohan di sebuah rumah penduduk di Taman Perumahan Mak Chili di sini sebelum itu.
Timbalan Ketua Polis Daerah Kemaman, Deputi Superintendan Mohd. Haki Hasbullah berkata, siasatan mendapati lelaki berusia 31 tahun itu disyaki telah pergi ke sebuah rumah di taman perumahan tersebut untuk menarik sebuah kereta penduduk.
“Begitupun suspek tidak mendapat kerjasama baik daripada pemilik kereta itu menyebabkan dia berang lalu dipercayai menceroboh masuk ke dalam rumah terbabit sebelum membaling batu hingga memecahkan cermin kenderaan berkenaan.
“Suspek kemudiannya disyaki melanggar pagar rumah tersebut dengan kereta Proton Inspira dipandunya sebelum ditemui kereta peronda polis dalam keadaan mencurigakan di persimpangan lampu isyarat Mak Chili tidak lama kemudian,” katanya pada sidang akhbar di Ibu Pejabat Polis Daerah Kemaman di sini hari ini.
Mohd. Haki berkata, pemeriksaan juga mendapati kad autoriti Ejen Perolehan Semula yang membolehkan suspek berkhidmat sebagai penarik kereta juga telah tamat tempoh pada bulan Ogos lalu.
Sehubungan itu, beliau memberitahu lelaki berasal dari Beserah, Kuantan, Pahang itu ditahan reman selama tujuh hari sehingga Khamis ini.

Kosmo! Online semalam melaporkan penarik kereta tersebut melakukan aksi berbahaya memandu kereta Proton Inspiranya secara mengundur setelah dikejar kereta peronda polis di Jalan Air Putih, Chukai di sini. – K! ONLINE


Ahmad Faizal mengaku tenang setelah lepaskan jawatan MB Perak
Oleh ZAKI SALLEH

12 Disember 2020, 2:41 pm
IPOH – “Sekarang saya rasa lebih relaks dan tenang setelah melepaskan jawatan,” kata bekas Menteri Besar Perak, Datuk Seri Ahmad Faizal Azumu sambil mengakui bukan tugas mudah apabila dilantik memikul tanggungjawab tersebut sepanjang 31 bulan lalu.
Jelas Timbalan Presiden Parti Pribumi Bersatu Malaysia (Bersatu) itu, beliau turut yakin Menteri Besar yang baharu dilantik, Datuk Saarani Mohamad dapat melaksanakan tugasnya dengan baik berdasarkan pengalaman selama empat penggal sebagai Ahli Dewan Undangan Negeri (ADUN).
Katanya, Saarani juga mempunyai barisan pegawai-pegawai kanan yang berpengalaman semasa pentadbiran kerajaan Barisan Nasional lalu untuk membantunya mentadbir kerajaan negeri dengan cekap.
Ahmad Faizal mengumumkan peletakan jawatannya sebagai Menteri Besar Perak pada Sabtu minggu lalu selepas hilang majoriti sokongan Ahli Dewan Undangan Negeri (ADUN).
Kini, beliau hanya menumpukan tugasnya sebagai Ahli Parlimen Tambun dan ADUN Chenderiang.
“Saya nafikan berita kononnya bakal ditawarkan jawatan lain pada peringkat kerajaan pusat. Saya okey sahaja jadi wakil rakyat biasa. Apa yang ada pun dah cukup buat saya.

“Saya pun dah serah kenderaan rasmi. Sekarang saya pandu kereta sendiri,” ujarnya kepada pemberita semasa mengiringi isterinya, Datin Nomee Ashikin Mohammed Radzi yang juga Pengerusi Perak Food Bank ketika hadir pada Kempen Hijaukan Bumi Kita, Selamatkan Generasi Akan Datang di Padang Housing Trust di sini.
Program berkenaan anjuran Kelab Lion Perak dengan kerjasama Majlis Bandaraya Ipoh dan turut dihadiri Datuk Bandar, Datuk Rumaizi Baharin.
Semasa ditanya berhubung cadangan nama ADUN Bersatu sebagai Exco Kerajaan Negeri Perak, kata Ahmad Faizal, beberapa nama telah pun dipersembahkan kepada Sultan Perak, Sultan Nazrin Muizzuddin Shah untuk diperkenankan.
“Kita pun dah bincang dengan MB dan percaya nama-nama ini akan dipersembahkan kepada Sultan Perak.
“ADUN Bersatu pun bukan ramai dan saya yakin mereka dipilih sebagai Exco Kerajaan Negeri Perak. Tapi saya tidak termasuk dalam senarai tersebut,” ujarnya. – K! ONLINE


Polis Johor lancar operasi bersepadu patuh SOP
Oleh MOHAMAD FAIZAL HASHIM

12 Disember 2020, 2:48 pm
JOHOR BAHRU – Polis Johor melancarkan operasi bersepadu pemantauan pematuhan prosedur operasi standard (SOP) hari ini bagi memantau tahap kepatuhan orang ramai terhadap garis panduan yang ditetapkan bagi menangani penularan pandemik itu.
Ketua Polis Johor Datuk Ayob Khan Mydin Pitchay berkata, operasi tersebut membabitkan 151 anggota dan pegawai polis serta pembabitan agensi lain seperti petugas Kementerian Kesihatan Malaysia (KKM) dan pihak berkuasa tempatan (PBT).
Katanya, operasi yang dijalankan sehingga pukul 6 petang ini dibuat di 61 lokasi tumpuan melibatkan kawasan premis perniagaan, kedai makan, tempat awam dan sebagainya untuk memastikan pematuhan di bawah Akta Pencegahan dan Pengawalan Penyakit Berjangkit 1888 (Akta 342) dipatuhi.
“Operasi bersepadu ini dijalankan ekoran peningkatan kes jangkitan Covid-19 di negeri ini melibatkan 2,362 kes sehingga semalam.
“Kerajaan memandang serius tentang penularan wabak ini. Justeru, operasi bersepadu pemantauan pematuhan SOP Covid-19 dijalankan hari ini,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Turut terlibat dalam operasi tersebut ialah pasukan sukarelawan polis, Majlis Bandaraya Johor Bahru (MBJB) dan Majlis Bandaraya Iskandar Puteri (MBIP).

Dalam pada itu, Ayob Khan turut mengingatkan masyarakat agar tidak panik dengan penyebaran berita palsu berkenaan penularan pandemik tersebut di negeri ini.
Katanya, kes positif akan dimaklumkan oleh KKM dan tindakan susulan akan buat dengan melakukan saringan pemeriksaan bagi kontak rapat yang terlibat.
“Ada berita palsu melibatkan kawasan orang asli semalam di mana mereka melarikan diri ke dalam kawasan hutan selepas khabar angin mengatakan seorang guru agama di kawasan mereka positif Covid-19. Akibat mempercayai berita palsu itu, seramai 40 orang asli berkhemah di dalam hutan.
“Jangan mudah percaya khabar angin. sebarang kemuskilan boleh hubungi pihak polis dan KKM. Banyak khabar angin disebarkan hingga menyebabkan kegusaran dalam kalangan masyarakat,” katanya. – K! ONLINE


Lelaki disyaki pengedar dadah diberkas
Oleh NIK NUR IZZATUL HAZWANI NIK ADNAN

12 Disember 2020, 2:52 pm
KEMAMAN – Seorang lelaki disyaki pengedar dadah sanggup menunggang motosikal Yamaha 125Z sejauh kira-kira 200 kilometer dari Jerteh, Besut semata-mata untuk menjual barang terlarang itu di daerah ini.
Begitupun, hajat suspek berusia 36 tahun itu tidak kesampaian apabila dia diberkas polis di tepi jalan di Jalan Gelugor, Kampung Tengah, Kerteh dekat sini pada pukul 9.30 malam, kelmarin.
Timbalan Ketua Polis Daerah Kemaman, Deputi Superintendan Mohd. Haki Hasbullah berkata, suspek dipercayai mahu mengedar dadah jenis pil kuda dan heroin yang dianggarkan bernilai keseluruhan RM28,500.
“Anggota polis yang sedang melakukan rondaan bertindak menahan suspek yang berada di tepi jalan berkenan dalam keadaan mencurigakan.
“Dia berjaya diberkas walaupun pada mulanya melawan dan bergelut dengan anggota polis terlibat,” katanya pada sidang akhbar di Ibu Pejabat Polis Daerah Kemaman di sini hari ini.
Mohd. Haki berkata, pemeriksaan menjumpai sembilan plastik biru yang mengandungi 1,800 biji pil seberat kira-kira 174.9 gram disyaki pil kuda di dalam beg sandang suspek.

Tambah beliau, polis juga merampas tiga botol plastik berisi serbuk atau ketulan bewarna putih seberat 16.64 gram dipercayai dadah jenis heroin. – K! ONLINE


Kenderaan rosak kena tumpahan simen pembinaan SUKE
12 Disember 2020, 3:18 pm
PETALING JAYA – Dua buah kenderaan rosak akibat terkena tumpahan simen ketika melalui kawasan pembinaan Lebuh Raya Bertingkat Sungai Besi- Ulu Kelang (SUKE) di Persiaran Alam Damai, Cheras.
Kejadian itu menyebabkan bahagian bumbung sebuah kenderaan pelbagai guna (MPV) Toyota Vellfire dan Toyota Rush rosak teruk.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, kejadian itu dilaporkan berlaku pukul 1.30 tengah hari pada Rabu lalu.
“Hasil siasatan mendapati tumpahan simen itu terkena pada MPV yang dipandu seorang lelaki Indonesia manakala pemandu Toyota Rush belum membuat laporan berhubung kejadian sehingga kini.
“Waktu kejadian kedua-dua kenderaan itu sedang bergerak secara perlahan di kawasan pembinaan terbabit sebelum tiba-tiba terkena tumpahan simen itu,” katanya dalam satu kenyataan hari ini.
Menurutnya lagi, kejadian itu menyebabkan dua kenderaan tersebut mengalami kerosakan namun tiada kecederaan dilaporkan.

“Lokasi kejadian merupakan Jalan Bandaran yang mempunyai dua lorong sehala, namun satu lorong ditutup untuk pembinaan,” ujarnya.
Orang ramai yang mempunyai maklumat berhubung kejadian boleh menghubungi Balai Polis Trafik Jalan Tun H.S Lee di talian 03 2071 9999 atau Hotline Polis Kuala Lumpur di talian 03 2115 9999. – K! ONLINE


Zulkifli puji tahap kepatuhan SOP Solat Jumaat Masjid Putra
Oleh MOHD. HUSNI MOHD. NOOR

12 Disember 2020, 2:56 pm
PUTRAJAYA – Tahniah pihak pengurusan Masjid Putra.
Ucapan tahniah itu dikongsi Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri kepada pihak pengurusan Masjid Putra kerana mengamalkan tahap pematuhan prosedur operasi standard (SOP) yang tinggi ketika solat Jumaat, semalam.
Berkongsi perkara itu menerusi laman sosialnya, Zulkifli memaklumkan, beliau menerima kiriman gambar-gambar suasana solat Jumaat di Masjid Putra yang tular semalam dan mendapat pujian di media antarabangsa.
“Ia menggambarkan disiplin umat Islam di Malaysia dalam mematuhi SOP yang diputuskan oleh kerajaan dan pihak berkuasa agama negeri.
“Tahniah saya ucapkan kepada warga Masjid Putra terutamanya Imam Besar Masjid Putra Ustaz Ikmal Zaidi Hashim dan seluruh jawatankuasa masjid.
“Tidak dilupakan kepada petugas-petugas Muslimah yang menyusun kasut dan selipar. Insya-Allah, jika ada masa yang sesuai saya ingin bertemu barisan petugas Muslimah ini,” katanya.

Zulkifli berkata, masjid dan surau di Malaysia adalah contoh terbaik pematuhan SOP bagi tempat-tempat yang ada perhimpunan awam di seluruh Malaysia.
Beliau berkata, insya-Allah, masjid dan surau juga adalah tempat yang paling selamat dan bersih.
“Perkara ini penting bagi menentukan tahap risiko jangkitan Covid-19.
“Sama-sama kita doakan semoga wabak ini beransur hilang dan kita dapat kembali mengimarahkan seperti sebelumnya,” katanya.
Zulkifli turut berkongsi pautan percuma Majalah Al-Bayan bertajuk ‘Isu Penjarakan Fizikal Semasa Solat Berjemaah di Masjid dan Surau’ sebagai panduan kepada umat Islam dan pengurusan masjid dan surau di seluruh negara.
Pautan percuma itu boleh dimuat turun menerusi https://mira.gov.my/wp-content/uploads/2020/11/Al-Bayan_SIRI-6_FINAL-4_compressed.pdf. – K! ONLINE


Tiada tekanan luluskan vaksin Covid-19
Oleh NUR HUDA MUSA

12 Disember 2020, 3:22 pm
PETALING JAYA – Menteri Sains, Teknologi dan Inovasi (MOSTI), Khairy Jamaluddin Abu Bakar, menegaskan Malaysia tidak berdepan sebarang tekanan politik berhubung kelulusan penggunaan vaksin Covid-19.
Khairy Jamaluddin menerusi ciapannya di Twitter hari ini berkata, kerajaan juga tidak akan meluluskan penggunaan vaksin itu secara kecemasan dan akan membuat penilaian berdasarkan data klinikal yang diterima.
“Daripada data klinikal vaksin ini, ia akan dinilai secara bebas oleh Bahagian Regulatori Farmasi Negara (NPRA), Kementerian Kesihatan (KKM).
“Penilaian ini akan dibuat sebelum vaksin diluluskan dan didaftar untuk digunakan,” katanya.
Beliau berkata demikian ketika merujuk ciapan berkenaan kerajaan Amerika Syarikat yang meluluskan vaksin Covid-19, Pfizer-BioTecNTech semalam selepas didesak oleh Presiden, Donald Trump.
Terdahulu, Trump turut berkongsi sebuah video di laman Twitter dan menyifatkan berita tersebut sebagai keajaiban perubatan dan percaya imunisasi pertama akan dilakukan dalam tempoh kurang 24 jam. – K! ONLINE


Lesen disenarai hitam jika beri kepada warga asing
Oleh ROSLIZA MOHAMED

12 Disember 2020, 3:47 pm
KOTA BHARU – Dewan Bandaraya Kuala Lumpur (DBKL) tidak teragak-agak menyenarai hitam lesen penjaja di bawah Program Wilayah Bebas Berniaga jika dikesan menyalahgunakan peluang itu dengan memberikannya kepada warga asing.
Menteri Wilayah Persekutuan, Tan Sri Annuar Musa turut memberi amaran, kesemua penjaja berjumlah 3,300 orang yang terbabit dalam program itu perlu mematuhi setiap arahan berkaitan lesen bagi mengelak dikenakan tindakan tegas.
“Kita tidak mahu warga asing yang memanfaatkan peluang diberikan oleh kerajaan kepada rakyat tempatan. Jadi kita memberi amaran kepada semua penjaja tersebut supaya tidak menyalahgunakan lesen itu dengan memberikannya kepada peniaga bukan warganegara.
“Kita juga akan semak dengan bahagian lesen dan penguatkuasaan berhubung salah laku melibatkan pemegang lesen tersebut,” katanya kepada pemberita selepas Majlis Ramah Mesra bersama penduduk Kampung Tokong di Ketereh, di sini hari ini.
Dalam majlis sama, Annuar yang juga Ahli Parlimen Ketereh menyampaikan Bantuan Covid-19 Kali Ketiga kepada 100 orang penerima terdiri daripada masyarakat Cina di kampung itu.
Mengulas lanjut, Annuar berkata, selain itu pihaknya mendapat maklumat daripada Jabatan Audit terdapat permohonan lesen tersebut dibuat atas nama individu yang sudah meninggal dunia.

“Ini perkara baharu, jadi DBKL sedang menyemak dan pada masa sama akan memperketatkan lagi prosedur iaitu mewajibkan melakukan imbasan kad pengenalan penjaja ketika mereka datang mengambil lesen yang diluluskan.
“Setakat ini, sudah 80 peratus permohonan sudah diluluskan,” katanya. – K! ONLINE


Wajib temuduga pemohon lesen perniagaan
Oleh ZAKI SALLEH

12 Disember 2020, 2:44 pm
IPOH – Individu yang memohon atau memperbaharui lesen perniagaan dan penjaja diwajibkan hadir sendiri bagi menguruskan perkara tersebut tanpa melibatkan orang tengah untuk memastikan proses kelulusan berjalan dengan telus.
Datuk Bandar Ipoh, Datuk Rumaizi Baharin berkata, Majlis Bandaraya Ipoh (MBI) juga masih melaksanakan proses menemuduga pemohon sebagai salah satu proses sebelum meluluskan kelulusan agar tidak berlaku penipuan.
Menurut beliau, sehingga kini juga tiada lagi kes pemohon yang menggunakan kad pengenalan individu sudah meninggal dunia dikesan pihaknya kecuali permohonan menggunakan indentiti individu lain tetapi jumlahnya kecil.
“Semua permohonan lesen perniagaan dan penjaja atau memperbaharui lesen akan diteliti oleh para petugas di Bahagian Perlesenan dan Penguatkuasaan MBI.
“Kita akan memanggil setiap pemohon untuk ditemuduga bagi memastikan mereka adalah individu sebenar,” katanya kepada pemberita ketika ditemui pada Kempen Hijaukan Bumi Kita, Selamatkan Generasi Akan Datang di Padang Housing Trust di sini hari ini.
Sebelum ini, Dewan Bandaraya Kuala Lumpur (DBKL) dikesan meluluskan pembaharuan dan permohonan lebih 500 lesen penjaja yang menggunakan kad pengenalan individu sudah meninggal dunia sejak tiga tahun lalu.

Menurut laporan Ketua Audit Negara 2019 Siri 1, semakan dalam sistem eLesen DBKL dengan rekod Jabatan Pendaftaran Negara mendapati, tujuh permohonan baharu dan 568 pembaharuan lesen penjaja menggunakan kad pengenalan individu sudah meninggal dunia, diluluskan antara 2017 hingga 2019.
Sepanjang tahun lalu, laporan audit mengesan 219 daripada 27,274 lesen penjaja aktif DBKL menggunakan kad pengenalan individu yang sudah meninggal dunia, untuk memperbaharui lesen penjaja. – K! ONLINE


Solat jumaat, fardu dibenarkan kecuali di Kubang Kerian, Kusial
Oleh MUHAMMAD AYMAN GHAFFA

12 Disember 2020, 3:37 pm
KOTA BHARU – Solat Jumaat, solat fardu serta aktiviti di masjid, surau dan musalla di Kota Bharu, Pasir Mas, Tanah Merah dan Machang dibenarkan beroperasi seperti garis panduan Perintah Kawalan Pergerakan Pemulihan (PKPP).
Yang Dipertua Majlis Agama Islam dan Adat Istiadat Melayu Kelantan (Maik), Tengku Tan Sri Mohamad Rizam Tengku Abdul Aziz berkata, bagaimanapun, dua mukim di Kubang Kerian, Kota Bharu dan Kusial, Tanah Merah dikecualikan daripada arahan itu berikutan lanjutan Perintah Kawalan Pergerakan Bersyarat (PKPB) hingga 20 Disember ini.
Katanya, perkara tersebut mendapat perkenan Sultan Muhammad V sebagai Ketua Agama Islam seperti peruntukan Perkara 6 (1) Undang-undang Perlembagaan Tubuh Kerajaan Kelantan agar solat Jumaat, fardu dan aktiviti di masjid dibenarkan mengikut prosedur operasi standard (SOP) bagi membendung penularan wabak Covid-19 di negeri ini.
“Perintah Kawalan Pergerakan Diperketatkan (PKPD) di Madrasah Ad-Diniah, Kampung Huma, Pasir Puteh yang merupakan Kluster Huma diteruskan.
“Surau dan musalla yang terletak di kawasan tersebut juga diarahkan tutup sehingga tarikh yang akan diberitahu,” katanya dalam satu kenyataan di sini hari ini.
Menurut Mohamad Rizam, oleh itu, Maik amat mengharapkan kerjasama daripada semua pihak dalam melaksanakan ketetapan tersebut.

Katanya, kita harus bersama-sama istiqamah dan yakin bahawa Allah SWT pasti membantu serta memperkenankan doa serta harapan semua. – K! ONLINE


Kakitangan Kada maut, motosikal terbabas
Oleh ROHANA MOHD. NAWI

12 Disember 2020, 2:38 pm
KOTA BHARU – Seorang kakitangan Lembaga Kemajuan Pertanian Kemubu (Kada) maut selepas motosikal yang ditunggangnya terbabas di Kampung Guntong, Peringat di sini kelmarin.
Dalam kejadian kira-kira pukul 5.50 petang itu, mangsa, Mohamed Norihan Mohamed Ariffin, 38, disahkan meninggal dunia di lokasi kejadian selepas mengalami kecederaan parah pada bahagian kepala.
Ketua Polis Daerah Kota Bharu, Asisten Komisioner Abdul Rahim Daud berkata, siasatan mendapati, mangsa menunggang motosikal jenis Yamaha RD250 sedang dalam perjalanan dari arah Kota Bharu ke Pasir Puteh untuk pulang ke rumahnya di Kampung China dekat Bachok.
“Apabila tiba di lokasi kejadian, mangsa dipercayai hilang kawalan sebelum motosikalnya merempuh penghadang besi di bahu kiri jalan.
“Rempuhan itu mengakibatkan mangsa terjatuh dan mengalami kecederaan parah pada bahagian kepala,” katanya ketika dihubungi Kosmo! hari ini.
Abdul Rahim berkata, mayat mangsa kemudian dihantar ke Hospital Universiti Sains Malaysia (HUSM), Kubang Kerian untuk bedah siasat.

Beliau berkata, siasatan awal mendapati, kemalangan dipercayai berpunca daripada mangsa yang hilang kawalan sehingga menyebabkan dia gagal mengawal motosikalnya sebelum terbabas sendiri.
Menurut, kes disiasat mengikut Seksyen 41(1) Akta Pengangkutan Jalan 1987. – K! ONLINE


Lelaki tanpa pengenalan diri maut terperosok bawah kereta
Oleh MOHD SYALMIZI HAMID

12 Disember 2020, 11:08 am
SEBERANG PERAI – Seorang penunggang motosikal maut selepas terperosok di bawah sebuah kereta ketika terlibat kemalangan di Kilometer 138.6 Lebuh Raya Utara-Selatan arah utara dekat Seberang Jaya di sini awal pagi tadi.
Mangsa yang meninggal dunia dalam kejadian kira-kira pukul 2.30 pagi itu merupakan seorang lelaki yang belum dikenal pasti identitinya berikutan tiada pengenalan diri ditemui.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kejadian itu membabitkan sebuah motosikal jenis Honda EX5 dan kereta jenis Perodua Axia yang berlaku ketika cuaca baik.
“Terdapat kesan seretan di atas jalan dan mangsa ditemui di bawah Perodua Axia dipandu seorang wanita berusia 22 tahun.
“Mangsa maut di tempat kejadian dan mayat dihantar ke Hospital Seberang Jaya untuk dibedah siasat selepas keputusan ujian saringan Covid-19 diperolehi,” katanya kepada pemberita hari ini.
Sementara itu, mayat mangsa berjaya dibawa keluar oleh anggota bomba dari Balai Bomba dan Penyelamat Perai yang menggunakan peralatan khas menyelamat pada pukul 3.06 pagi. – K! ONLINE


Celine sinar permata Bayern Munich
Oleh MUHAMAD ARDIE PUTRA SUHAIMI

12 Disember 2020, 12:30 pm
PEMAIN skuad wanita bawah 15 (B-15) kebangsaan, Celine Chuang mencipta sejarah apabila muncul pemain wanita pertama negara mewakili kelab gergasi Jerman, Bayern Munich.
Celine yang berusia 15 tahun beraksi untuk skuad wanita kedua B-17 Bayern Munich sejak Julai lepas dan tidak menjadikan jantinanya sebagai batu penghalang bersaing secara kompetitif.
Kata Celine, minat terhadap sukan bola sepak bermula selepas menyaksikan aksi kakak serta abangnya di atas padang sekali gus membangkitkan keghairahannya untuk terus menjadi pemain yang lebih baik.
Berbekalkan keinginan tinggi untuk meningkatkan lagi prestasinya, Celine membuat keputusan berhijrah ke negara jiran bagi menjalani latihan bersama Sekolah Antarabangsa British Phuket (BISP) Cruzeiro di Phuket, Thailand selama dua tahun.
“Saya memulakan latihan secara serius dalam bola sepak lebih kurang empat tahun lalu ketika berusia 11 tahun ketika bersama Persatuan Sukan Bintang Biru, Pulau Pinang.
“Ketika mengikuti latihan di Malaysia, saya banyak mempelajari tentang asas bola sepak. Namun, di Thailand pula, latihannya lebih sengit dan mendalam kerana saya berlatih sepanjang minggu di bawah metodologi Cruzeiro,” katanya dalam satu kenyataan.

CELINE merupakan pemain wanita B-15 kebangsaan.
Perjalanan karier Celine berada di landasan tepat selepas keluarganya membuat keputusan untuk berhijrah ke Jerman selain mengambil keputusan berani menghadiri sesi pemilihan bersama kelab Bavaria pada Februari lalu.
“Segala usaha saya selama ini ternyata berbaloi apabila saya diumumkan antara 10 pemain baharu yang terpilih untuk menyertai skuad wanita kedua B-17 Bayern Munich.
“Walaupun perlu berdepan dengan pelbagai cabaran, komuniti di sini sangat ramah dan mengalu-alukan kedatangan kami di sini (Jerman). Saya telah berupaya untuk menyesuaikan diri selepas menetap di sini sejak Jun lalu.
“Bagaimanapun, kami kini hanya menjalani latihan secara online selepas pertandingan dan liga di sini telah dibatal serta ditangguhkan kerana pandemik Covid-19,” kata Celine.
Celine sebelum ini telah mengutip gol antarabangsanya yang pertama bersama skuad B-15 wanita Harimau Malaya pada aksi Kejohanan Persekutuan Bola Sepak Asean (AFF) Wanita B-15 2019 selepas menewaskan Cambodia 2-1 di Chonburi, Thailand.


Lelaki maut kereta bertembung
Oleh YATIMIN ABDULLAH

12 Disember 2020, 1:16 pm
TUMPAT – Seorang lelaki maut selepas kereta yang dipandunya bertembung dengan sebuah kenderaan pacuan empat roda di Kilometer 10, Jalan Tumpat-Pengkalan Kubor berhampiran Kampung Bendang Luas di sini hari ini.
Dalam kejadian pukul 7 pagi itu, mangsa Mohamad Shahrul Syazwan Mohd .Kham @ Mohd. Nafi, 25 yang bekerja sebagai pemandu di Jabatan Kerja Raya (JKR), Kota Bharu maut di lokasi kejadia selepas mengalami kecederaan parah di seluruh anggota badan.
Bagaimanapun, pemandu kenderaan pacuan empat roda jenis Mitsubishi Triton berusia 65 tahun terselamat dan hanya mengalami kecederaan ringan di kepala.
Ketua Polis Daerah Tumpat, Superintendan Ab. Rashid Mat Daud berkata, siasatan awal mendapati, mangsa memandu sebuah kereta jenis Perodua Kancil sedang dalam perjalanan dari arah Tumpat menghala ke Kota Bharu.
Katanya, Mitsubishi Triton itu pula sedang dalam perjalanan dari arah bertentangan.
“Apabila tiba di lokasi kejadian, kereta mangsa dipercayai hilang kawalan sebelum bertembung dengan kenderaan pacuan empat roda itu.

“Insiden itu menyebabkan mangsa tersepit di dalam kereta yang dipandunya,” katanya ketika dihubungi Kosmo! hari ini.
Menurut Ab. Rashid, mangsa berjaya dikeluarkan dari kereta itu dengan bantuan anggota Balai Bomba dan Penyelamat Wakaf Bharu.
Tambahnya, polis masih menyiasat punca sebenar kemalangan tersebut. – K! ONLINE


Sah, Siti hamil anak lelaki
Oleh MOHAMMAD SHAHEMY AZMI

12 Disember 2020, 2:40 pm
PETALING JAYA – Teka-teki tentang jantina bakal anak kedua Datuk Seri Siti Nurhaliza akhirnya terjawab selepas penyanyi nombor satu negara itu membuat pengesahan bahawa beliau kini sedang hamil anak lelaki.
Pengumuman tersebut dibuat menerusi perkongsian video semasa siaran langsung bersama sebuah platform e-dagang hari ini.
Dalam video tersebut Siti, 41, yang turut ditemani suaminya, Datuk Seri Khalid Mohamad Jiwa meletupkan sebiji belon sebelum terkeluar serbuk berwarna biru yang menandakan jantina bayi dalam kandungannya ialah lelaki.
“Alhamdulillah, moga sihat sempurna dan menjadi anak yang soleh. Allah kurnia sepasang (anak) yang sangat bermakna. Doakan saya sepanjang kehamilan hingga saat melahirkan nanti,” tulis pelantun lagu Kuasa Cintamu itu menerusi Instagramnya.
Tambah Siti juga, jika dikurniakan sepasang anak, kehidupannya akan bertambah seronok.
” Memang secara ikhlas dalam hati. Sebab ada girl (perempuan) dan boy (lelaki) . Tetapi saya sentiasa terima apa sahaja yang akan lahir nanti,” kata Siti.

Pada masa sama, suaminya yang dikenali sebagai Datuk K memberitahu nama anak lelakinya akan bermula dengan nama Muhammad dan bermula dengan pangkal huruf A.
“Semua anak lelaki bermula dengan nama Muhammad dan diikuti dengan pangkal huruf A.
“Saya bersyukur dengan anugerah terindah ini”, ujar Datuk K.
Dalam pada itu, hantaran status terbaharu Siti dalam Instagram dihujani banyak ucapan tahniah daripada para peminat.
“Yeay baby boy,” tulis seorang pengguna Instagram menerusi ruangan komen penyanyi lagu Aku Bidadari Syurgamu itu.
Terdahulu, awal Disember baru-baru ini, Siti mengesahkan sedang hamil anak kedua.
Penyanyi tersohor itu mengakui kehamilan keduanya yang kini berusia lebih empat bulan turut melalui rawatan kesuburan in-vitro (IVF) dan dijangkakan lahir pada April tahun hadapan.
Rawatan berkenaan dilakukan selepas cahaya mata pertamanya, Siti Aafiyah berusia dua tahun. – K! ONLINE


Dua lelaki curi elektrik lombong Bitcoin ditahan
Oleh WAT KAMAL ABAS

12 Disember 2020, 1:13 pm
BAGAN SERAI – Curiga dengan penggunaan elektrik yang tinggi di tiga rumah kedai yang disewa, Tenaga Nasional Berhad (TNB) berjaya mengesan aktiviti curi bekalan elektrik yang digunakan untuk melombong mata wang digital Bitcoin di sekitar daerah ini.
Ketua Polis Daerah Kerian, Superintendan Mazuki Mat berkata, sindiket pelaburan jual beli mata wang digital itu dipercai menjalankan aktiviti tersebut sejak menyewa premis tersebut dua bulan lalu.
“Petugas TNB memaklumkan wujudnya aktiviti mencurigakan di premis terbabit kerana penggunaan elektrik yang tinggi dan melampaui had di tiga premis yang dilihat kosong.
“Susulan maklumat tersebut, sepasukan polis daripada Bahagian Siasatan Jenayah Ibu Pejabat Polis Daerah (IPD) Kerian telah melakukan serbuan terhadap tiga buah premis tersebut bermula pukul 10 pagi semalam,” katanya pada sidang akhbar di IPD Kerian hari ini.
Tambah Mazuki, hasil serbuan menemui pelbagai peralatan yang disyaki digunakan untuk menjalankan aktiviti melombong mata wang digital di premis berkenaan.
“Terdapat sambungan elektrik secara haram disambungkan di dalam bangunan itu untuk digunakan bagi menjalankan operasi perlombongan Bitcoin.

“Dua lelaki tempatan berusia 23 dan 24 tahun didapati sedang sibuk menjalankan aktiviti perlombongan itu di premis di Bagan Serai ditahan manakala premis di Simpang Lima, Parit Buntar dan Semanggol pula kosong ketika serbuan dilakukan,” katanya.
Katanya, polis merampas 413 unit mesin wang digital, modem WiFi (13), tiga kotak wayar internet dan sebuah komputer yang dianggarkan bernilai RM107,380.
“Semua tangkapan dan barang rampasan telah dibawa balik ke IPD Kerian untuk siasatan lanjut.
“Semakan melalui rekod mendapati kesemua tangkapan tidak mempunyai rekod kesalahan lampau dan proses permohonan reman akan dibuat pada hari ini,” katanya.
Kes disiasat di bawah seksyen 379 Kanun Keseksaan kerana mencuri arus elektrik dan Seksyen 427 kerana melakukan khianat.
Menurut Mazuki, dianggarkan TNB mengalami kerugian sebanyak RM160,000 akibat kecurian arus elektrik bagi aktiviti perlombongan wang digital di kawasan ini. – K! ONLINE


Bekas tonggak Harimau Muda positif terhadap Skuad Projek FAM-MSN
Oleh MUHAMAD ARDIE PUTRA SUHAIMI

12 Disember 2020, 11:55 am
SKUAD Projek Persatuan Bola Sepak Malaysia (FAM)-Majlis Sukan Negara (MSN) yang dilancarkan secara rasmi kelmarin menerima respons positif daripada bekas tonggak utama skuad Harimau Muda.
Sebagai rekod, skuad Harimau Muda sebelum ini juga hasil kerjasama FAM, MSN dan Kementerian Belia dan Sukan (KBS) dan ia dilaksanakan pada tahun 2007 sebelum ditamatkan pada 2015 kerana masalah kewangan.
Bekas penjaga gol skuad Harimau Muda, Khairul Fahmi Che Mat percaya pasukan bersifat pembangunan yang bakal beraksi pada Liga Premier bermula musim depan dapat memberikan saingan cukup positif.
“Langkah untuk menghidupkan semula skuad Harimau Muda versi baharu ini sebagai proaktif yang dapat membantu struktur pembangunan bakat bola sepak negara serta mampu memanfaatkan untuk jangka panjang.
“Harimau Muda dahulu lebih bersifat profesional tetapi Skuad Projek FAM-MSN ini jauh lebih baik memandangkan ia adalah untuk pembangunan dan pendidikan.
“Menerusi pelan tersusun, pemain-pemain muda dapat membuka pintu kerjaya masing-masing di mana sebelum ini dilihat sukar buat mereka beraksi pada Liga Malaysia.

“Ketika pemain senior bakal melepasi zaman kegemilangan mereka, projek ini dapat melahirkan pelapis secara berperingkat sekali gus memastikan Malaysia tidak ketandusan pemain berkualiti dan berdisiplin dalam bola sepak moden,” katanya dalam satu kenyataan.
Sementara itu, Shahrul Saad yang kini mewakili pasukan Perak optimis Skuad Projek FAM-MSN yang dikendalikan oleh Yusri Che Lah mampu memastikan laluan kerjaya lebih baik buat pemain-pemain muda.
“Saya lihat skuad projek FAM-MSN ini dapat menjadi platform terbaik buat pemain mengetengahkan bakat masing-masing, membuka ruang kerjaya lebih luas dan langkah terbaik untuk memastikan hala tuju pemain-pemain muda dalam bola sepak serta pendidikan.
“Penubuhan pasukan ini seharusnya diambil positif kerana bagi saya selaku bekas pemain Harimau Muda, ia mampu melahirkan lebih ramai pemain berkualiti. Ini juga membuka peluang pemain ini mengasah bakat pada saingan Liga M,” katanya.


Penjawat awam digalakkan lapor sebarang salah laku di agensi masing-masing
Oleh NOR IDAYU BOSRO

12 Disember 2020, 12:20 pm
PUTRAJAYA – Penjawat awam digalakkan tampil untuk melaporkan sebarang salah laku di kementerian, jabatan atau agensi masing-masing.
Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, ia dalam usaha membendung ketirisan yang berlaku dalam sesuatu organisasi terutama yang melibatkan penyalahgunaan kuasa di pelbagai peringkat tanpa mengira kedudukan mereka.
Beliau berkata, kerajaan memandang serius mengenai sebarang salah laku yang melibatkan penjawat awam.
“Pemberi maklumat mempunyai pelbagai saluran untuk menyampaikan maklumat kepada Suruhanjaya Pencegahan Rasuah Malaysia (SPRM) atau Unit Integriti di setiap kementerian atau jabatan atau agensi masing-masing.
“Maklumat pelapor dirahsiakan dan diberi jaminan bahawa semua butiran yang diberikan kepada pihak berkuasa akan dilindungi dan hak keselamatan mereka terjaga, mengikut peraturan sedia ada seperti yang dinyatakan dalam Akta Perlindungan Pemberi Maklumat 2010 dan Akta Perlindungan Saksi 2009,” katanya dalam kenyataan akhbar di sini hari ini.
Beliau berkata demikian sebagai maklum balas pihak Jabatan Perkhidmatan Awam (JPA) terhadap isu yang dilaporkan oleh pihak media mengenai tekanan yang diterima oleh penjawat awam dalam aktiviti rasuah di organisasi masing-masing.

Sementara itu, Mohd. Khairul Adib berkata, semua penjawat awam adalah tertakluk kepada Peraturan-Peraturan Pegawai Awam (Kelakuan dan Tatatertib) (1993)(P.U.A 395/1993) dan sebarang pelanggaran kepada mana-mana peraturan termasuk tidak melaporkan salah laku pegawai boleh dikenakan tindakan tatatertib.
Beliau berkata, pihak JPA menegaskan agar semua ketua jabatan memandang serius mengenai hal ini dan sentiasa memastikan sebarang ketirisan dan penyalahgunaan kuasa tidak berlaku di semua peringkat dalam kementerian atau jabatan atau agensi,” katanya.
Beliau turut mengucapkan syabas dan tahniah kepada penjawat awam yang berani tampil ke hadapan bagi membendung salah laku tersebut.
“Ini menunjukkan mereka mempunyai integriti yang sangat tinggi dan boleh menjadi contoh kepada penjawat awam yang lain.
“JPA juga ingin mengucapkan syabas kepada pihak SPRM dan agensi penguat kuasa atas tindakan proaktif dan berterusan bagi memastikan amalan rasuah dibanteras secara menyeluruh seterusnya dapat meningkatkan integriti dan tadbir urus yang baik dalam perkhidmatan awam,” katanya. – K! ONLINE


Pemilihan Yusri bukan semberono
Oleh MUHAMAD ARDIE PUTRA SUHAIMI

12 Disember 2020, 11:30 am
KEPAKARAN pengendali meningkat naik, Yusri Che Lah dalam mengetengahkan bakat muda menjadi antara faktor utama beliau dipilih sebagai ketua jurulatih Skuad Projek Persatuan Bola Sepak Malaysia (FAM)-Majlis Sukan Negara (MSN) musim depan.
Penolong Pengarah Teknikal FAM, Datuk Ong Kim Swee optimis pelantikan bekas pengendali skuad Kelantan itu bukan pemilihan ‘semberono’ sebaliknya melalui proses penilaian teliti yang diputuskan dengan menerima persetujuan semua pihak.
Kim Swee berkata, pengalaman luas dimiliki Yusri sebagai jurulatih dan bekas pemain kebangsaan juga menjadikan beliau individu tepat membimbing Skuad Projek FAM-MSN yang bakal bersaing dalam kancah Liga Premier musim depan.
“Pelantikan Yusri bukan hanya pelantikan biasa, kita tahu beliau mempunyai pengalaman luas sebelum ini dengan pemain muda. Berdasarkan statistik, Yusri telah menurunkan ramai pemain muda ketika beliau bersama Kelantan dan Kuala Lumpur.
“Saya rasa ini pemilihan yang cukup tepat dan Yusri mempunyai pengalaman bukan sahaja sebagai jurulatih tetapi juga pengalaman luasnya selaku bekas pemain kebangsaan,” katanya.
Yusri yang berasal daripada Perlis memulakan kerjaya selaku jurulatih pada tahun 2009 dengan membimbing skuad Piala Presiden serta Sukan Malaysia (Sukma) Perlis, pasukan MyKids dalam Program Pembangunan Bola Sepak Negara (NFDP), Felcra FC, Kuala Lumpur dan Kelantan.

Bersama Skuad Projek FAM-MSN, Yusri akan dibantu penolong jurulatih Noor Zaidi Rohmat, Hamsani Ahmad (jurulatih penjaga gol) dan Nor Ikhmar Madarsa (jurulatih suaian fizikal) dengan sokongan Institut Sukan Negara (ISN) sebagai anggota sokongan sains, perubatan dan teknologi sukan.
Mengulas lanjut, Kim Swee yakin barisan pemain muda yang dipilih nanti memerlukan pendedahan di peringkat tinggi dalam pembangunan karier dan intensiti saingan Liga Premier dilihat paling ideal buat mereka.
“Kita tahu Liga Premier merupakan satu tahap yang boleh dikatakan kompetitif untuk pemain berusia peringkat remaja. Saya tidak katakan pasukan ini (Skuad Projek FAM-MSN) akan dibelasah tetapi tujuan kita adalah untuk mendedahkan mereka di peringkat lebih tinggi.” jelasnya.


Penunggang motosikal maut kemalangan
Oleh NOR AINNA HAMZAH

12 Disember 2020, 1:01 pm
REMBAU – Seorang penunggang motosikal maut selepas terbabit dalam kemalangan di Jalan Batu Hampar-Pulau Mampat, dekat sini, awal pagi tadi.
Dalam kejadian kira-kira pukul 12.55 tengah malam tadi, mangsa, Muhamad Alif Fakrullah Muhd Fadzil, 21, disahkan maut oleh pasukan paramedik yang tiba di lokasi kejadian.
Menurut Ketua Polis Daerah Rembau, Deputi Superintendan Anuar Bakri Abdul Salam, siasatan mendapati mangsa dalam perjalanan dari Seberang Batu Hampar menghala ke Pulau Mampat.
“Sebaik sampai tempat kejadian dipercayai mangsa yang menunggang motosikal jenis Yamaha telah hilang kawalan dan melanggar besi penghadang jalan di sebelah kiri.
“Akibat kemalangan berkenaan, mangsa meninggal dunia di tempat kejadian susulan mengalami kecederaan parah di bahagian kepala,” katanya ketika dihubungi, dekat sini, tadi.
Anuar berkata, mayat mangsa di bawa ke Hospital Rembau dan bedah siasat dijalankan pagi tadi.

“Siasatan lanjut masih diteruskan. Kes disiasat di bawah Seksyen 41(1) Akta Pengangkutan Jalan (APJ) 1987. – K! ONLINE


Guardiola ‘kempunan’ guna khidmat Aguero
Oleh KOSMO!

12 Disember 2020, 10:50 am
MANCHESTER – Pengurus Manchester City, Pep Guardiola belum yakin untuk menurunkan Sergio Aguero bertemu Manchester United pada aksi Liga Perdana Inggeris di Stadium Old Trafford awal pagi esok.
Guardiola, 49, merasakan Aguero, 32, masih memerlukan sedikit waktu walaupun penyerang itu berjaya menjaringkan satu gol buat The Citizens ketika menewaskan Marseille 3-0 kelmarin.
Ia adalah perlawanan pertama buat bintang Argentina itu selepas sembuh daripada kecederaan hamstring dan pembedahan lutut.
“Naluri menjaringkan gol Aguero belum hilang walaupun berehat lama. Saya gembira melihat perkembangannya dalam sesi latihan setakat ini.
“Bagaimanapun, dia belum boleh bermain perlawanan penuh walaupun sudah beraksi untuk tempoh 25 minit. Saya perlu melihat dahulu reaksinya dalam sesi latihan terakhir nanti,” kata Guardiola.
Pengendali dari Sepanyol itu tidak terlalu risau dengan situasi semasa kerana beliau mempunyai beberapa pemain lain untuk merobek gawang United seperti Ferran Torres yang turut meledak satu gol ke atas Marseille kelmarin.

Torres, 20, kemungkinan besar akan diturunkan sebagai pemain ‘No. 9’ berbanding posisi asalnya di bahagian sayap, untuk membentuk gandingan bersama Raheem Sterling dan Riyad Mahrez. – AGENSI


The Red Devils sedia bangkit
Oleh KOSMO!

12 Disember 2020, 10:40 am
MANCHESTER – Barisan pemain Manchester United sudah dapat melupakan kekecewaan tersingkir daripada kancah Liga Juara-Juara apabila bangkit memberi fokus terhadap pertemuan menentang musuh tradisi, Manchester City.
Marcus Rashford muncul pemain pertama United yang tampil bersuara menjelang aksi menentang City dalam saingan Liga Perdana Inggeris (EPL) di Stadium Old Trafford awal pagi esok.
Penyerang antarabangsa England berusia 23 tahun itu seolah-olah mahu melepaskan geram ke atas seteru setempat itu dengan persembahan bertenaga dalam usaha menebus semula maruah The Red Devils.
Terbaharu, Bruno Fernandes pula mengeluarkan kenyataan dengan mengakui, mereka perlu beraksi jauh lebih bagus.
Jika tidak, Fernandes percaya nasib sama akan berulang seperti tewas 2-3 kepada Red Bull Leipzig pada aksi terakhir Kumpulan H Liga Juara-Juara pada Rabu lalu.
“Kami bermain tidak cukup bagus. Kami sepatutnya memberikan prestasi lebih baik apabila mewakili pasukan hebat seperti United terutama apabilaberaksi dalam saingan Liga Juara-Juara,” katanya.

Berdasarkan prestasi semasa, tugas United dilihat lebih sukar kerana City ketika ini berada pada tahap terbaik.
Ia berdasarkan kemenangan 3-0 City ke atas Marseille sekali gus layak ke peringkat kalah mati Liga Juara-Juara sebagai juara Kumpulan C.
Bagaimanapun, lima rekod pertemuan terakhir antara United dan City lebih memihak kepada skuad kendalian Solskjaer itu dengan tiga kemenangan sejak April tahun lalu. – AGENSI


Karya mahal Naim Daniel
Oleh MOHD. HAIKAL ISA

12 Disember 2020, 10:40 am
SEBAHAGIAN besar lagu Purnama nyanyian penyanyi berbakat besar Naim Daniel memberi pengertian kepada penulis bahawa, hanya ada diri anda sendiri yang faham kesengsaraan yang terbeban.
Benar, kita boleh berkongsi masalah dengan orang lain tetapi mereka tidak berada di tempat kita dan mereka tidak akan pernah memahami kondisi kita sepenuhnya. Pada akhirnya, kita mengambil solusi mengatakan, ‘saya okey’, walhal secara realitinya, kita berperang dengan masalah sama.
Hidup dalam seribu kelukaan tanpa darah, tiada bernanah dan tidak dapat dilihat dengan mata kasar, itu antara punca kecelaruan, sehingga menjejaskan kesihatan mental yang jangan sesekali dipandang enteng. Semua itu antara yang terungkap oleh Naim.
Tidak lama selepas Lara dikongsikan, Naim muncul dengan single terbaharu, Purnama. Sejujurnya, lagu ciptaan sepenuhnya Amzar Razqa dan Naim sendiri itu memang sebuah balada berkualiti.
Secara peribadi buat penulis, intro atau permulaan muziknya sahaja mudah berjaya meresap ke jiwa terutama saat membiarkan dentingan piano dan tiupan seruling menyatukan membentuk sebuah perasaan hebat.
Komposisi

Apa yang bagusnya tentang Naim, dia tahu bunyi yang bagaimana hendak dikongsikan kepada pendengar. Biar dunia sekarang dipelopori muzik hip hop dan jalur sebegitu, dia membuktikan, bikin lagu berentak perlahan pun boleh ‘pergi’ kalau kena gayanya.
Dari segi komposisi muzik, Purnama teradun secukupnya, terutama dari segi melodi, rentak dan kedinamikan rentak.
Bahagian korus juga teradun dengan bijak. Bijak di sini bermakna Naim memang sangat arif tentang bentuk korus yang mudah dihadam, sekali gus melekat dalam minda pendengar.
Penulis yakin, ramai komposer di luar sana sangat peduli bahawa korus adalah bahagian paling penting dalam pembikinan sesebuah lagu. Korus ialah nadi karya.
Menerusi Purnama, perihal tersebut direncanakan cukup cemerlang.
Dari segi listrik vokal, kita semua tahu Naim bukan tergolong dalam kategori ‘vokal powerhouse’ namun apa yang boleh dijanjikan menerusi nyanyiannya dalam Purnama adalah kemerduan dan emosi yang mahal.
Penulis tidak tahu pendapat orang lain tetapi mendengar lagu berkenaan seolah-olah membawa semula kepada kegemilangan Sumpah tahun lalu yang berjaya melonjatkan karier Naim sebagai seorang penyanyi. Sepertinya Purnama mempunyai ‘DNA’ atau roh yang sama seperti Sumpah.
Berbeza dengan Sembah yang dilihat sedikit lain ‘warna’ muziknya, namun masih setakat ini, kesemua lagu yang pernah dilancarkan Naim tiada satu pun tidak enak didengar.
Keseluruhan, Purnama menjadi sebuah lagi karya balada penyanyi tempatan yang memasuki senarai kegemaran ‘playlist’ penulis.
Penulis ingin merangkapkan sepotong pendapat peribadi yang terbuku di hati usai mendengar Purnama.
“Manusia boleh hilang hidup sekelip mata dengan hanya satu insiden. Mungkin mudah untuk diucapkan di bibir tetapi, berdamailah dengan takdir, di situ adanya jalan bahagia.”


Kuda gigit hidung lelaki
Oleh KOSMO!

12 Disember 2020, 10:23 am
MOSCOW – Seorang lelaki yang dilaporkan dalam keadaan mabuk cedera pada bahagian hidung selepas dia digigit seekor kuda di bandar Saint Petersburg di Rusia baru-baru ini, lapor akhbar Daily Mail.
Mangsa dikenal pasti sebagai Vasily berumur 25 tahun dan digigit kuda berkenaan selepas dia bertindak cuba mencium haiwan tersebut, menurut laporan portal berita tempatan, Fontanka.ru.
Vasily didakwa melakukan aksi pelik itu selepas cubaannya untuk memikat seorang wanita yang menunggang kuda berkenaan gagal.
“Selepas pelawaan mangsa ditolak, dia cuba mencium kuda berkenaan. Wanita itu sudah memberi amaran awal bahawa kuda itu mungkin akan menggigitnya jika bertindak sedemikian.
“Tindakan tersebut akhirnya menyebabkan mangsa cedera dan kehilangan sebahagian hidungnya selepas digigit kuda,” menurut laporan.
Sebaik digigit kuda, lelaki malang itu segera dikejarkan ke sebuah hospital berhampiran untuk menyambung semula bahagian hidungnya.

Sekeping gambar yang dikongsi menerusi saluran media sosial Telegram menunjukkan keadaan hidung lelaki itu dibalut kain kasa selepas dia selesai menjalani satu pembedahan menyambung semula bahagian hidung yang dipercayai terkoyak. – Agensi


Lee Si-eon undur diri
Oleh SAIRUL ZAMRI MISRANI

12 Disember 2020, 10:50 am
SETELAH empat tahun mengacarakan rancangan hiburan, I Live Alone, pengacara Lee Si-eon mengumumkan bakal meninggalkan segmen popular tersebut dalam masa terdekat.
Menerusi sebuah entri yang dimuat naik menerusi laman sosialnya, Si-eon memberitahu dia bakal meninggalkan rancangan hiburan yang dihoskan sejak 2016 itu menjelang hujung tahun ini.
“Hello ini adalah Lee Si-eon. Cuaca semakin sejuk kini. Semua orang jaga kesihatan dan sentiasa ingat untuk pakai pelitup muka.
“Tujuan saya menulis pada hari ini kerana mahu menyampaikan berita bahawa saya bakal meninggalkan rancangan ini pada penghujung tahun nanti.
“Selepas berbincang dengan pihak produksi, saya mahu memberi fokus terhadap lakonan sebaik meninggalkan program ini,” tulisnya.
Tambah selebriti berumur 38 itu, menjadi sebahagian daripada keluarga dalam rancangan hiburan kesukaan ramai tersebut merupakan kenangan terindah dan tidak mungkin dapat dilupakannya.


Lampard mahu atasi bekas pengurus
Oleh KOSMO!

12 Disember 2020, 10:30 am
LONDON – Pengurus Chelsea, Frank Lampard menyifatkan Carlo Ancelotti sebagai jurulatih terbaik menjelang pertemuan pasukannya menentang Everton pada aksi Liga Perdana Inggeris (EPL) di Goodison Park awal pagi esok.
Ini kerana Lampard pernah ‘berguru’ sebagai pemain di bawah kendalian Ancelotti di Chelsea dari 2009 hingga 2011 yang menyaksikan mereka berdua berjaya menghadiahkan gelaran EPL dan piala FA kepada The Blues dalam tempoh tersebut.
“Saya sangat menghormati Ancelotti dan menganggap beliau antara pengurus terbaik ketika di bawah kendaliannya di Chelsea sebelum ini.
“Saya pernah bekerjasama semasa zaman kemuncak Ancelotti dengan meraih kejayaan buat Chelsea. Walaupun beliau adalah pengurus yang hebat tetapi saya mahu cuba mengatasinya pada perlawanan nanti,” kata Lampard.
Chelsea dilihat tidak berdepan masalah untuk menewaskan Everton yang kini mempamerkan aksi kurang memuaskan apabila sekadar meraih satu kemenangan daripada tujuh perlawanan terakhir.
Bagaimanapun, Lampard enggan anak-anak buahnya memandang rendah kemampuan Everton meskipun prestasi semasa Chelsea lebih membanggakan dengan kejayaan menduduki tangga ketiga ketika ini.

“Saya mahu pemain kekal fokus dan membawa pulang tiga mata. Kami juga perlu berjaga-jaga kerana Everton mempunyai pemain berkualiti yang mampu melakukan kejutan pada saat akhir.
“Bermain di tempat lawan dan berdepan pengurus terbaik dunia bukanlah satu tugas mudah. Saya harap para pemain memberikan prestasi sebaik yang mungkin,” ujarnya. – AGENSI


Kisah romantis Vanessa Hudgens
Oleh NURUL FADILA AWALUDIN

12 Disember 2020, 10:30 am
BIARPUN Disember 2020 masih dibelenggu pandemik Covid-19 yang menyerang dunia sejak awal tahun, emosi perayaan hujung tahun khususnya buat penganut Kristian dan percutian santai akhir tahun masih menebal.
Antara yang menarik tentang Disember juga, selain kerancakan lagu All I Want For Christmas Is You nyanyian Mariah Carey, seperti lazimnya peminat turut menantikan naskhah Krismas romantis untuk ditonton.
Bersesuaian dengan musim perayaan, filem Princess Switch sekali lagi menambat hati penonton selepas memperoleh kejayaan hasil tayangan menerusi Netflix pada 2018. Biarpun klise, kisah puteri raja nampaknya masih relevan dan mendapat sambutan global.
Menariknya tahun ini, naskhah berkenaan sekali lagi kembali ke takhta hati ramai menerusi kemunculan sekuel berjudul Princess Switch: Switched Again.
FILEM Princess Switch: Switched Again merupakan kesinambungan Princess Switch dan boleh ditonton menerusi Netflix.
Bertukar personaliti
Masih mengekalkan platform tayangan menerusi Netflix, karya berkenaan menyaksikan pelakon jelita Vanessa Hudgens membawakan tiga watak berbeza iaitu sebagai Puteri Margaret Delacourt, Stacy De Novo Wyndham dan Lady Fiona Pembroke.

Sesuatu yang agak luar biasa, khalayak tidak menduga Hudgens mampu dipecahkan menjadi tiga manusia berbeza dalam naskhah sama.
Namun, demi menjayakan filem Princess Switch : Switched Again, dia mencabar sehinggakan adakalanya berasa keliru dengan ketiga-tiga karakter tersebut.
Mengakui bukan satu komitmen mudah, Hudgens bagaimanapun meluahkan rasa puas terhadap karya arahan Mike Rohl itu.
Kata bintang High School Musical itu lagi, kepayahan saat pembikinan filem berkenaan membuatkan dirinya terlupa soal penat lelah apabila sering berubah penampilan daripada menjadi Puteri Margaret Delacourt, Stacy De Novo Wyndham hingga ke Lady Fiona Pembroke.
VANESSA HUDGENS mengakui berasa teruja melakonkan tiga watak berbeza dalam sebuah naskhah. Biarpun dianggap sebagai satu kerja gila tetapi itulah pengalaman luar biasa sejak lebih sedekad bergelar anak seni.
Kerja gila
“Menjadikan tiga orang yang berbeza dalam babak adalah kerja gila tetapi menyeronokkan. Tugas tersebut memberi pengalaman dan keterujaan ketika berada di set penggambaran.
“Tambahan pula, kemunculan watak ketiga iaitu Lady Fiona Pembroke mewujudkan suasana baharu. Dalam versi pertama, hanya Puteri Margeret Delacourt dan Stacy De Novo Wyndham sahaja yang bertukar.
“Perkara yang memenatkan apabila saya perlu mengenakan solekan berbeza selepas membawakan satu-satu watak.
“Tidak hanya itu saya perlu mengubah gaya rambut, cara berjalan dan termasuk pertuturan dalam aksen British.
“Segalanya berjalan lancar dengan bantuan pelakon pendua (double body) yang menjadikan filem kelihatan benar-benar hidup.
“Saya bersama dua orang pelakon pendua perlu melakonkan babak sama secara berulang kali dan itu satu perkara yang memenatkan,” terang Hudgens.
Asalnya, filem yang menjalani penggambaran di sekitar Glasgow, Scotland tersebut tidak memiliki perancangan untuk penghasilan sekuel. Matlamat asal, hanya sebagai penghangat sambutan Krismas.
SELEPAS putus cinta dengan penyanyi Austin Butler, Vanessa Hudgens dikatakan sedang hangat menjalin asmara atlet bola keranjang berusia 24 tahun, Cole Tucker.
Sekuel ketiga
Bagaimanapun, sambutan hangat yang diterima selepas ditayangkan pada 2018 membuatkan Hudgens yang bertindak sebagai penerbit filem terbabit mengambil keputusan untuk mewujudkan kesinambungan percintaan antara Puteri Margaret Delacourt dengan kekasihnya Kevin Richards.
Tidak hanya berkisahkan tentang cinta, Princess Switch: Switched Again turut mempamerkan kesediaan Delacourt menduduki takhta sebagai Ratu Belgravia selepas kemangkatan ayahandanya selain ditambah dengan agenda rampasan kuasa oleh Antonio dan Lady Fiona Pembroke.
Ketika sekuel kedua baharu sahaja menemui penonton, kini muncul perkembangan terbaharu konon-kononnya Hudgens sedang dalam perancangan menghasilkan sekuel ketiga Princess Switch untuk tayangan hujung tahun depan.
Khabar tersebut pastinya membuatkan pengikut setia Princess Switch teruja menantikan kesinambungan pentadbiran kerajaan Belgravia bawah pemerintahan Ratu Margeret Delacourt.
Dalam pada itu terdapat juga kisah kurang enak mengenai Hudgens saat menjalani penggambaran filem sekuel keduel di Edinburgh, Scotland sekitar hujung 2019 lalu.
Menerusi laporan Edinburgh Live, Hudgens dikatakan tidak berhati perut apabila enggan menghiraukan penantian seorang budak perempuan yang juga peminat setianya, bernama Mia.
Dalam kejadian tersebut, Mia ditemani ayahnya, Neil Robertson hanya mahu bertemu dan bergambar dengan Hudgens.
Hasratnya tidak tercapai kerana pelakon terbabit terlebih dahulu beredar dari lokasi penggambaran.
Menurut cerita, kejadian tersebut berlaku di Mimi’s Bakehouse apabila Mia bersama ayahnya menunggu selama enam jam semata-mata untuk bergambar dengan Hudgens.
Malangnya, Hudgens bersama beberapa kru telah meninggalkan premis tersebut melalui pintu belakang dan terus menaiki kenderaan yang telah disediakan.
Kecewa dan pulang kehampaan, Robertson tetap berharap agar suatu hari nanti, anaknya yang masih bersekolah rendah itu berpeluang bertemu dengan Hudgens dek obsesinya terhadap karya High School Musical.
Insiden tersebut secara tidak langsung telah menjatuhkan reputasi Hudgens dan menjadi perbincangan dalam kalangan peminat, namun sehingga kini tiada sebarang reaksi daripada Hudgens mahupun produksi Princess Switch : Switched Again.
HUDGENS dikatakan tidak berhati perut apabila enggan menghiraukan penantian seorang budak perempuan yang juga peminat setianya, bernama Mia. Mia sanggup menunggu selama enam semata-mata mahu bergambar dengan Hudgens.
Percintaan
Tidak sekadar ceritera cinta Princess Switch: Switched Again yang hangat diperkatakan, bahkan Hudgens turut dikhabarkan telah menemui pengganti setelah hubungan bersama penyanyi, Austin Butler berakhir sekitar Januari lalu.
Sembilan tahun menjalin cinta, hubungan pasangan itu dikatakan terlerai akibat kesibukan karier.
Berita perpisahan Hudgens dan Butler turut menjadi perbualan hangat dalam media sosial terutama apabila bekas kekasihnya, Zac Efron turut berpisah dengan kekasihnya, Sarah Bro pada waktu hampir sama.
Ketika itu, ‘pemuja’ High School Musical masing-masing mengharapkan kisah cinta Troy dan Gabriella kembali berputik dan hidup bahagia persis kisah dongeng Cinderella yang bahagia sehingga ke anak cucu.
Harapan tersebut bagaimanapun berkubur apabila bekas bintang Disney berkenaan dilihat bermesraan dengan seorang atlet bola keranjang, Cole Tucker selepas menikmati makan malam di sebuah restoran di Los Angelas, Amerika Syarikat.
Tidak hanya adegan berpelukan di luar restoran, Hudgens dan Tucker dikatakan menghabiskan masa bersama di kampung halaman atlet berusia 24 tahun itu di Arizona.
Meskipun tidak memberikan sebarang kenyataan tentang hubungannya, telahan khalayak mengatakan pasangan itu sedang mabuk asmara mungkin benar berdasarkan kemesraan mereka dalam video yang tular dalam internet.
“Hampir 10 bulan hidup solo, tidak salah sekiranya Hudgens kembali menghangatkan asmara dengan kekasih baharu.
“Paling penting dia bahagia dan ceria. Diharapkan hubungan ini akan membahagiakannya dan berakhir dengan perkahwinan kerana terlalu ramai bekas bintang Disney telah berumah tangga,” tulis seorang pengguna media sosial.
Meletakan impian tinggi terhadap hubungan cinta Hudgens dan Tucker, diharapkan pasangan terbabit menyusuri tahun 2021 dengan lebih romantik sekali gus memberikan khabar gembira buat peminat terutama buat mereka yang menginginkan kedua-duanya benar-benar menjadi raja sehari.


Masa terbaik Solskjaer tebus maruah
Oleh KOSMO!

12 Disember 2020, 11:00 am
MANCHESTER – Masa depan pengurus Manchester United, Ole Gunnar Solskjaer dikatakan bakal berakhir sekiranya gagal menewaskan musuh setempat, Manchester City pada aksi Liga Perdana Inggeris (EPL) di Stadium Old Trafford awal pagi esok.
Peminat-peminat tegar pasukan itu tentunya enggan merana sekali lagi melihat maruah kelab kesayangan mereka diaibkan buat kali kedua berturut-turut.
Ia gara-gara kegagalan pengendali berusia 47 tahun itu memastikan The Red Devils mara ke peringkat kalah mati Liga Juara-Juara musim ini.
Bekas penyerang England, Paul Merson percaya hanya kemenangan ke atas City di laman sendiri mampu menyelamatkan karier pengendali dari Norway itu daripada dipecat pihak pengurusan United selepas ini.
“Adakah kedudukan Zinedine Zidane selamat jika Real Madrid gagal ke peringkat kalah mati? Sudah tentu tidak.
“Inilah masa terbaik buat Ole (Solskjaer) dan pemain-pemainnya bangkit daripada kekecewaan. Saya tidak yakin beliau akan terus mendapat kepercayaan kalau United kalah lagi.

“Anda perlu ingat United adalah sebuah kelab besar yang berprestij. Kemenangan ke atas City mungkin boleh mampu mengubati kekecewaan mereka,” katanya.
Terdapat laporan di England mengatakan bekas pengurus Tottenham Hotspur, Mauricio Pochettino dilaporkan telah mengadakan perjumpaan dengan Ketua Eksekutif United, Ed Woodward baru-baru ini.
Sebagai rekod, United kini menduduki tangga keenam EPL dengan 19 mata, cuma satu mata mengatasi City yang berada pada kedudukan ketujuh selepas 10 perlawanan. – AGENSI


BTS tangguh drama sebab Covid-19
12 Disember 2020, 10:45 am
BARU-BARU ini satu kenyataan media memberitahu penggambaran drama Youth yang dibintangi anggota kumpulan K-pop terkenal, BTS telah ditangguhkan sementara waktu.
Menerusi kenyataan daripada wakil produksi drama berkenaan, punca utama penangguhan penggambaran drama berkenaan walau bagaimanapun tidak dinyatakan.
Selain dikatakan akan menjalani sedikir perubahan jalan cerita, umum sedia maklum banyak aktiviti dunia hiburan kini, termasuk di Korea Selatan terpaksa diperlahankan buat sementara waktu disebabkan lonjakan kes baharu Covid-19.
Drama Youth merupakan sebuah naskhah terbaharu yang mengisahkan mengenai kemunculan dan kehadiran kumpulan penyanyi lelaki Korea Selatan, BTS dalam industri muzik.
Drama berkenaan bakal menggabungkan realiti dan fiksyen tentang bagaimana kesemua tujuh anggota BTS bertemu dan seterusnya mengejar impian mereka sebagai penyanyi sebelum bergelar idola kepada peminat K-pop seluruh dunia.
Drama arahan sutradara Kim Jae-hong tersebut dijadualkan menemui penonton pada 2021.


Bahana video lucah, suami kemaruk hubungan luar tabii
Oleh KOSMO!

12 Disember 2020, 10:30 am
IKATAN perkahwinan antara Erna dan suaminya, Hassan (bukan nama sebenar) kelihatan cukup bahagia seperti pasangan-pasangan suami isteri yang lain.
Pasangan yang masing-masing berusia lewat 30-an itu telah melayari bahtera rumah tangga selama hampir sedekad dan mereka dikurniakan dua orang cahaya mata.
Bagaimanapun, kebahagian yang dilihat oleh orang di sekeliling terhadap rumah tangga Erna dan suaminya adalah retorik semata-mata.
Sepanjang perkahwinan itu, Erna sering memendam rasa kurang senang dengan sikap suaminya yang gemar menonton video lucah menerusi telefon pintar.
“Ada beberapa kali saya ternampak dia menonton video lucah menerusi telefon bimbit. Pada peringkat awal, saya tidak ambil peduli pun dengan perbuatan tersebut.
“Ketika itu, saya beranggapan dia (suami) menonton video lucah hanya untuk suka-suka bagi mengisi masa terluang di rumah,” katanya kepada K2 baru-baru ini.

Bagaimanapun, lama-kelamaan Erna mula merasakan perubahan terhadap diri Hassan terutamanya ketika mereka melakukan hubungan suami isteri.
Menurut Erna, suaminya sering memintanya melakukan persetubuhan bertentangan aturan tabii dek terpengaruh dengan video-video lucah yang ditontonnya.
Cerita Erna, hubungan luar tabii tanpa kerelaannya itu mendatangkan kecederaan kepada saluran najisnya.
“Hassan juga bertindak mengikat kedua-dua tangannya dengan tali di atas katil serta menutup matanya menggunakan kain sebelum memasukkan objek-objek tumpul.
“Saya diperlakukan seperti patung tidak ada perasaan. Tindakan itu mendatangkan kesakitan melampau pada bahagian alat sulit saya,” ujarnya.
Ada ketikanya Hassan bertindak memukul Erna dengan menggunakan tangan atau tali pinggang ketika mereka bersama. Perlakuan tersebut telah menyebabkan tubuh badan Erna cedera dan lebam-lebam.
Tindakan terkutuk Hassan itu berlarutan selama hampir setahun. Erna dengan penuh sabar melayan perkara-perkara pelik yang diminta oleh suaminya bagi mempertahankan rumah tangga mereka.

KEHIDUPAN Erna seperti dalam neraka kerana dipaksa oleh suaminya melakukan hubungan badan secara ganas. – gambar hiasan

Pada satu hari, Erna berasakan kesakitan yang amat sangat pada bahagian atas rahimnya sebelum mendapatkan rawatan di sebuah klinik swasta.
“Selepas pemeriksaan dilakukan, doktor mengesahkan bahawa rahim saya ada luka besar dan sebab itulah saya berasa sangat sakit.
“Saya mengesyaki kecederaan itu mungkin berlaku disebabkan perlakuan Hassan memasukkan objek asing ketika bersama,” ujarnya.
Sekembali ke rumah, Erna segera memberitahu Hassan mengenai kesihatannya dan meminta suaminya supaya menghentikan tindakan ganas itu kerana boleh mengundang bahaya.
Bagaimanapun Hassan tidak mempedulikan teguran dan amaran yang dilontarkan oleh Erna.
Sebaliknya, Hassan tetap melakukan perkara sama sehingga menyebabkan luka dalam rahim Erna
bertambah teruk.
Akibat sudah tidak tahan dengan perlakuan kejam suaminya itu, Erna akhirnya mengalah dan memilih untuk mengadu nasibnya kepada ahli keluarga terdekat.
Hasil aduan berkenaan, ahli keluarganya telah meminta Erna supaya tidak tinggal sebumbung dengan Hassan bagi mengelakkan keadaan bertambah parah.
“Saya sudah tidak sanggup tinggal dengan Hassan lagi. Kalau kami terus bersama, saya akan berpanjangan terseksa dan menderita dari segi mental dan batin.
“Paling parah, saya mungkin akan mandul seumur hidup disebabkan perbuatan ganas Hassan apabila kami bersama. Saya tidak mahu itu berlaku,” tegasnya.
Selepas sebulan, Erna memanjangkan isu berkenaan kepada pihak mahkamah syariah sebelum menasihatnya supaya segera memohon fasakh daripada suaminya.
Fasakh ialah melepaskan ikatan perkahwinan antara suami dan isteri setelah diminta cerai oleh isteri melalui pengadil (hakim).
Dalam perbicaraan di mahkamah syariah, hakim memilih menerima permohonan fasakh daripada Erna atas alasan perbuatan Hassan yang boleh menjadikan kehidupan isteri menderita.
Hakim turut menasihati Hassan supaya menghentikan tindakan terkutuknya itu kerana bukan sahaja salah di sisi agama malah undang-undang negara.
Lelaki itu juga boleh dituduh di bawah Seksyen Seksyen 377(CA) Kanun Keseksaan yang memperuntukkan hukuman penjara minimum lima tahun dan maksimum 30 tahun serta sebatan.
Selepas terlerainya ikatan, Erna berasa lebih tenang kerana telah berjaya membebaskan diri daripada kehidupan seorang lelaki pengamal seks ganas.


Wanita maut motosikal rempuh bas rosak
Oleh DIYANATUL ATIQAH ZAKARYA

13 Disember 2020, 8:55 pm
ALOR GAJAH – Seorang wanita pengurus restoran makanan segera maut selepas motosikal ditunggangi merempuh bahagian belakang sebuah bas persiaran yang rosak di Kilometer 201.3 Lebuhraya Utara-Selatan (PLUS) arah selatan, di sini, hari ini.
Dalam kejadian kira-kira pukul 2.30 petang itu, mangsa, Nur Anis Rosme Sameon, 23, yang beralamat di Taman Ukay Perdana, Ampang, Selangor, meninggal dunia di tempat kejadian akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, hasil soal siasat dengan pemandu bas berusia 49 tahun, kenderaan berat itu diletakkannya di lorong kecemasan pada pukul 3 pagi selepas mengalami kerosakan.
“Bagaimanapun ketika pemandu bas berkenaan sedang membaiki bas tersebut, mangsa yang menunggang motosikal jenis SYM tiba-tiba merempuh bahagian belakang bas berkenaan.
“Akibat kemalangan itu, mangsa mengalami kecederaan parah dan disahkan meninggal dunia di tempat kejadian oleh pegawai perubatan,” kata ketika dihubungi di sini, hari ini.
Katanya, pihaknya meminta saksi awam yang melihat kejadian tersebut untuk tampil bagi membantu siasatan.

“Siasatan di tempat kejadian tidak menemui sebarang kesan geseran dan tayar, jadi kita percaya kemalangan berlaku selepas mangsa gagal mengawal motosikal ditunggangi.
“Mayat mangsa telah dihantar ke Unit Forensik Hospital Alor Gajah untuk bedah siasat dan siasatan akan diteruskan mengikut Seksyen 41(1) Akta Pengangkutan Jalan 1987,” katanya. – K! ONLINE.


Dua lagi lembu peneroka jadi mangsa harimau
Oleh NIK NUR IZZATUL HAZWANI NIK ADNAN

13 Disember 2020, 9:00 pm
DUNGUN – Harimau yang telah membaham 20 ekor lembu ternakan peneroka Felda Kerteh 4, Ketengah Jaya dekat sini terus mengganas.
Kali ini, dua ekor lembu peliharaan salah seorang daripada 30 penternak itu menjadi mangsa pada kelmarin.
Seorang penternak, Zulkifli Embong, 52, berkata, rakannya menemui kedua-dua lembu tersebut mati bergelimpangan berhampiran kawasan kandang ternakannya.
“Dia terkejut dua ekor lembu itu mati bergelimpangan dengan sebahagian anggota badannya hilang dipercayai dimakan Pak Belang sewaktu mencari haiwan ternakannya untuk dibawa pulang ke kandang.
“Kejadian terbaharu ini amat merisaukan kami kerana serangan itu berlaku pada waktu siang bukan malam seperti kebiasaan,” katanya kepada Kosmo! di sini hari ini.
Sementara itu, Pengurus Felda Kerteh 4, Mohd. Azimi Hassan berkata, kejadian terbaharu terbabit menjadikan 22 lembu ternakan peneroka tanah rancangan terbabit telah terkorban dipercayai dibaham harimau berkenaan setakat ini.

Kosmo! Online Khamis lalu melaporkan seramai 309 peneroka terutamanya 30 pengusaha haiwan ternakan di Felda Kerteh 4, Ketengah Jaya berada dalam ketakutan dan kebimbangan ekoran diancam harimau belang sejak awal tahun ini. – K! ONLINE


Kak Ani sebak, Michael Ang puji persembahan
Oleh MOHD. HAIKAL ISA

13 Disember 2020, 11:40 pm
PUTRAJAYA – Pengarah Michael Ang tidak berkecil hati apabila disindir secara ‘halus’ pada pentas akhir Gegar Vaganza musim ke-7 (GV7) yang sedang berlangsung sekarang.
Bahkan, Michael, 44, tampil memberi pujian terhadap persembahan Noraniza Idris menerusi ciapan dalam Twitter miliknya.
Ciapan Michael yang memuji persembahan Noraniza sebentar tadi.
“La relax aje la. Biasalah kena carut! Mike okey aje!,” ciap pengarah drama rantaian Perempuan Tanpa Dosa itu.
Menyanyikan lagu Empat Dara (duet bersama Aishah) dan Hutang, Noraniza sebak usai menamatkan persembahan segmen pertama.
“Saya belajar. Saya anggap Tok Ram sebagai mentor. Kritikan saya ambil sebagai pembelajaran akan datang,” ujar Noraniza menahan sebak.
Dalam pada itu, Micheal yang sebelum ini sering mengkritik pedas persembahan Noraniza tampil memuji persembahan Ratu Irama Malaysia itu malam ini.

“Aishah macam bernyanyi atas darat suara berdayu macam bayu. Satu lagi macam nyanyi sedang tanggelam dalam sungai. But I have to say today is Noraniza best performance so far (Tapi saya harus cakap persembahan Noraniza hari ini paling terbaik setakat ini).
“Surprising not bad on the second song. Nice twist for this song (mengejutkan, boleh tahan pada lagu kedua. Twist yang menarik untuk lagu ini),” ciap Michael.
Terdahulu, pada peringkat separuh akhir minggu lepas, Michael dilihat lantang memberikan komen persembahan peserta GV7 menerusi Twitter.
Nama Noraniza antara penyanyi yang sering mendapat kritikan pedas dan negatif daripada pengarah itu.
Sehubungan itu, Noraniza meluahkan hasrat ingin bersemuka dengan pengarah itu selepas tamat program berkenaan.
Lebih mengeruhkan keadaan apabila seorang pengguna Facebook menyentuh isu status mualaf Michael dan mempersoalkan tujuan utamanya masuk Islam kerana ingin mendapatkan simpati dan populariti. – K! ONLINE


Kumpulan bersenjata serang sekolah, culik pelajar
Oleh KOSMO!

13 Disember 2020, 7:44 pm
ABUJA, Nigeria – Sebilangan pelajar dikhuatiri diculik dipercayai untuk mendapatkan wang tebusan selepas sekumpulan lelaki bersenjata menyerbu sebuah sekolah menengah milik kerajaan di negeri Katsina, utara Nigeria, kata  polis semalam.
Penduduk tempatan memberitahu agensi berita AFP bahawa pelajar terbabit telah ditangkap oleh penyerang mereka.
Presiden Nigeria, Muhammadu Buhari mengecam serangan itu dalam satu kenyataan semalam. Beliau mengarahkan supaya kawalan keselamatan di sekolah-sekolah lain diperketatkan.
“Saya mengecam keras serangan oleh pengecut terhadap kanak-kanak  tidak berdosa itu. Doa kami bersama keluarga pelajar, pihak sekolah dan mangsa yang cedera,” katanya.
Kumpulan bersenjata itu menyerbu Sekolah Menengah Sains Kerajaan di Kankara lewat Jumaat lalu.
“Kumpulan penyerang  datang dengan menunggang motosikal secara beramai-ramai dan cuba memasuki kawasan sekolah,” kata jurucakap polis negeri, Isa Gambo.

“Polis dengan bantuan tentera terlibat dalam kejadian tembak-menembak dengan kumpulan itu selama satu setengah jam,” katanya.
Kumpulan bersenjata itu itu dipaksa  berundur dan sedang diburu oleh pihak berkuasa tetapi tiada jumlah korban dinyatakan.
“Kami masih dalam proses siasatan lanjut bagi menentukan berapa ramai pelajar yang hilang,” katanya kepada AFP.
“Pagi ini (semalam) kira-kira 200 pelajar yang melarikan diri semasa pertempuran telah pulang ke asrama,” tambah Isa.
Polis turut memberitahu bahawa seorang anggotanya  cedera dan sedang menerima rawatan.
Penduduk tempatan mengatakan,  sebilangan pelajar telah diculik oleh penyerang yang berpecah kepada dua kumpulan semasa melarikan diri. – AFP


Wanita cari jodoh di kedai alat perkakasan rumah
Oleh KOSMO!

13 Disember 2020, 8:32 pm
MELBOURNE – Seorang wanita di Central Coast, Australia tular di media sosial apabila dia mencari calon suami di kedai menjual alat perkakasan rumah Bunnings Warehouse, baru-baru ini.
Wanita itu bertindak sedemikian selepas berputus asa dengan aplikasi cari jodoh online yang tidak berjaya mendapatkannya seorang teman lelaki.
Leesh Cunningham, 26, yang tinggal di New South Wales, berkongsi video di TikTok yang memaparkan dia dalam misi mencari suami di kedai alat perkakasan rumah itu.
Menerusi klip lucu itu, Cunningham dilihat berkeliaran di setiap lorong kedai dan bertanya kepada staf Bunnings jika mereka mempunyai stok lelaki di situ.
Leesh memuat naik rakaman video mencari calon suami di laman TikTok. – TikTok/@______leesh_____
“Apa yang anda lihat adalah apa yang anda dapat, saya tidak malu.
“Memandangkan saya masih bujang, jadi saya fikir tempat terbaik untuk mencari teman lelaki adalah di kedai alat perkakasan rumah yang dikuasai lelaki.

“Aplikasi temu janji hanya membuka ruang untuk satu jenis lelaki sahaja tapi saya mahukan pilihan,” katanya.
Walaupun tidak berjaya mencari pasangan, Cunningham yang bekerja sebagai pengurus cawangan syarikat sewa kereta dibanjiri dengan pesanan Instagram dari beberapa peminat yang sangat berminat.
“DM saya (mesej langsung di Instagram) dibanjiri mesej rawak daripada semua peringkat umur,” katanya kepada Daily Mail Australia.
Leesh meluahkan rasa terharu apabila video itu berjaya mendapat lebih daripada 180,000 kali tontonan. – Agensi


Michelle Yeoh bintangi filem adiwira Asia pertama Marvel, Shang-Chi
Oleh MOHD. HAIKAL ISA

13 Disember 2020, 7:26 pm
PETALING JAYA – Pelakon kelahiran Malaysia, Michelle Yeoh mengesahkan akan berlakon dalam filem Shang-Chi and Legend of the Ten Rings sekali gus menjadi pelakon Malaysia pertama terlibat karya Marvel Cinematic Universe.
Disney pada Khamis lalu secara rasmi mengumumkan bahawa Yeoh akan beraksi dalam filem berkenaan bersama pelakon Simu Liu yang memegang watak komik adiwira Shang-Chi.
“Akhirnya rasmi yang saya akan menjadi sebahagian dalam filem Shang-Chi, filem adiwira Asia pertama. Terima kasih Marvel. Terima kasih kepada penerbit, barisan pelakon dan kru kerana menjaga kami dengan selamat pada waktu sukar sekarang.
“Terima kasih Sydney untuk langkah pencegahan dan peraturan jarak sosial yang lancar. Ia satu perjalanan istimewa, pertemuan semula dengan kawan lama yang hebat, peluang yang indah untuk bikin yang baharu dan terinspirasi dengan bakat-bakat muda.
“Ingat, bersama kita boleh dan akan buat yang lebih baik dan menjadi lebih kuat. Saya tidak sabar untuk tengok anda semua di panggung nanti,” tulis Yeoh menerusi satu hantaran status dalam Instagram.
Yeoh akan melakonkan watak bernama Jiang Nan dan filem berkenaan dijadualkan akan ditayangkan pada 9 Julai 2021.

Penggambaran Shang-Chi selesai awal tahun ini setelah pihak produksi terpaksa menangguhkannya seketika akibat wabak Covid-19.
Diarahkan oleh sutradara Destin Daniel Cretton, filem tersebut memperkenalkan watak adiwira Shang-Chi dalam Marvel Cinematic Universe iaitu watak daripada komik yang diterbitkan pada tahun 1973.
Filem berkenaan juga menampilkan Tony Leung sebagai penjahat legenda yang mengetuai organisasi pengganas Ten Rings.
Dilahirkan di Ipoh, Perak, Yeoh mula dikenali di peringkat antarabangsa selepas membintangi filem James Bond Tomorrow Never Dies (1997), Crouching Tiger, Hidden Dragon (2000) dan filem biopik Aung San Suu Kyi The Lady (2011). – K! ONLINE


Luaskan peranan Risda seiring dengan perubahan ekonomi, teknologi semasa
Oleh MASTURAH SURADI

13 Disember 2020, 7:40 pm
MERSING – Dasar Pihak Berkuasa Kemajuan Pekebun Kecil Perusahaan Getah (Risda) dilihat perlu dikaji semula dengan mengambil kira sudut fungsinya terutama dalam membangunkan pekebun kecil dan masyarakat luar bandar.
Menteri Pembangunan Luar Bandar (KPLB), Datuk Dr. Abd. Latiff Ahmad berkata, saranan itu bagi membolehkan peranan agensi berkenaan diperluaskan seiring dengan perubahan ekonomi dan teknologi semasa negara.
“Risda mempunyai kepakaran dalam pengurusan mahupun pembangunan tanaman getah dan kelapa sawit, termasuk industri sampingan kepada masyarakat luar bandar.
“Kita (kerajaan) mahu simpan bakat luar bandar itu berada di luar bandar. Kita tidak mahu luar bandar ini dihuni oleh orang tua.
“Perlu ada bakat orang muda di luar bandar. Dengan teknologi mahupun revolusi, ini semua boleh dilakukan, sambil kita sama-sama menjaga kelestarian luar bandar,”katanya.
Beliau berkata demikian pada sidang media selepas menyempurnakan Majlis Kasihi Pekebun dan Penyampaian Zakat Risda di Kampung Tanjung Tuan, di sini hari ini.

Hadir sama, Ketua Pengarah Risda, Abdullah Zainal.
Abd. Latiff berkata, jika penstrukturan semula dasar itu dimurnikan dan dikemaskini beliau yakin lebih ramai mereka yang berada di luar bandar akan dapat menikmati manfaatnya.
“Perubahan yang dilakukan juga perlu secara menyeluruh, pada masa sama melihat daripada segi sekuriti makanan dan keselamatan makanan, sekali gus meningkatkan impak tinggi ekonomi kepada masyarakat,”katanya lagi.
Terdahulu, pada program berkenaan, Risda dengan kerjasama Yayasan Risda turut menyampaikan zakat berjumlah RM66,400.
Zakat diserahkan kepada 60 penerima terdiri daripada masyarakat orang asli dalam kalangan asnaf fakir, miskin dan mualaf, selain dua madsarah tahfiz serta sebuah masjid di Mersing.-K! ONLINE.


Sogok polis RM250
Oleh MASTURAH SURADI

13 Disember 2020, 9:06 pm
MERSING – Seorang lelaki Indonesia bertindak menyogok polis sebanyak RM250 membawa padah apabila dia ditahan bersama pasangannya petang semalam.
Ketua Polis Daerah Mersing, Superintendan Cyril Edward Nuing berkata, lelaki berusia 28 tahun itu ditahan dalam sekatan jalan raya (SRJ) Ops Benteng di Jalan Endau-Rompin pada pukul 5.45 petang.
Katanya, lelaki itu ditahan selepas kereta Perodua Bezza yang dinaiki dipandu dalam keadaan yang mencurigakan.
“Hasil pemeriksaan mendapati kereta dipandu lelaki itu juga terdapat wanita berusia lebih kurang 43 tahun duduk disebelah penumpang.
“Setelah diminta mengemukakan dokumen pengenalan diri lelaki berkenaan gagal mengemukakan sebarang pengenalan diri.
“Semasa proses dokumentasi dijalankan di pondok SRJ yang sama lelaki tersebut cuba memberi wang tunai sebanyak RM250 sebagai sogokan kepada anggota polis bertugas supaya tidak mengambil tindakan ke atasnya,”katanya dalam satu kenyataan hari ini.

Jelasnya, anggota polis bertugas kemudian mengambil tindakan menangkap pasangan tersebut dan merampas wang tunai terbabit untuk siasatan lanjut.
Kes disiasat di bawah Seksyen 6(1)(C) Akta Imigresen dan juga Seksyen 214 Kanun Keseksaan.- K! ONLINE.


6 kawasan hadapi gangguan bekalan air tidak berjadual
Oleh MOHD YUNUS YAKKUB

13 Disember 2020, 11:42 pm
SHAH ALAM – Enam kawasan di daerah ini dan Klang mengalami gangguan bekalan air tidak berjadual bermula 10.30 malam ini.
Ini melibatkan Seksyen 18, 19, 20, 23, 24 dan 25 susulan kejadian paip pecah Jalan Persiaran Jubli Perak, Seksyen 24 di sini.
Ketua Komunikasi Korporat Pengurusan Air Selangor Sdn. Bhd, Elina Baseri memaklumkan kerja-kerja pembaikan paip itu dijangka siap pukul 8 pagi, esok.
“Bekalan air di kawasan terjejas dijangka pulih sepenuhnya pukul 12 tengah hari, esok.
“Para pengguna akan menerima bekalan air secara berperingkat-peringkat mengikut jarak premis dan tekanan air apabila bekalan air mula disalurkan setelah kerja-kerja pembaikan siap dilaksanakan,” katanya dalam kenyataan malam ini.
Jelas beliau, lori-lori tangki air akan digerakkan bagi pengguna yang terjejas sepanjang gangguan bekalan air tidak berjadual ini. -K!ONLINE


Pekerja kilang iPhone merusuh
Oleh KOSMO!

13 Disember 2020, 9:07 pm
BANGALORE , India – Pihak berkuasa berjanji akan menangkap pekerja yang terlibat dalam rusuhan ganas di sebuah kilang iPhone yang diuruskan majikan dari Taiwan di selatan India.
Kumpulan pekerja itu merusuh kerana mendakwa mereka tidak dibayar gaji dan menjadi mangsa eksploitasi majikan.
Mereka merusuh semalam di kilang Wistron Infocomm di pinggir bandar Bangalore yang menjadi hab teknologi maklumat (IT) India. Rakaman video keganasan itu menunjukkan kumpulan pekerja yang berang bertindak memecahkan panel kaca dan menterbalikkan kereta.
Rakaman sistem televisyen litar tertutup yang dikongsi di media sosial memaparkan sebuah kereta turut dibakar.
Media tempatan melaporkan pekerja-pekerja sebagai berkata bahawa mereka tidak dibayar gaji selama empat bulan dan dipaksa bekerja syif tambahan.
“Situasi kini terkawal. Kami telah membentuk pasukan khas untuk menyiasat insiden tersebut,” kata polis tempatan kepada agensi berita AFP hari ini sambil menambah, tiada kecederaan berlaku.

Timbalan Ketua Menteri Negeri Kartanaka, C.N. Ashwathnarayan menyifatkan keganasan berlaku tanpa provokasi dan berkata, kerajaannya akan memastikan situasi tersebut diselesaikan dengan segera.
“Kami akan memastikan hak semua pekerja dilindungi dan segala bayaran yang menjadi hak mereka dibayar,” katanya dalam satu kenyataan di Twitter semalam.
Sementara itu, Wistron di Taiwan memberitahu AFP bahawa insiden itu berpunca daripada kumpulan individu tidak dikenali yang menceroboh dan merosakkan fasiliti kilangnya tanpa sebab yang diketahui.
Tambah kenyataan majikan tersebut, pihaknya berjanji akan mematuhi undang-undang buruh tempatan dan peraturan berkaitan lain serta akan menyambung operasi kilang seberapa segera yang boleh.
Bagaimanapun, ketua sebuah kesatuan sekerja tempatan mendakwa bahawa pekerja-pekerja di kilang pembuatan iPhone itu dieksploitasi dan bekerja dalam persekitaran daif.
“Kerajaan negeri membenarkan syarikat itu melanggar hak asasi,” kata ketua tersebut yang dikenali sebagai Satyanand kepada akhbar The Hindu.
Menurut media tempatan, kilang tersebut menggaji sekitar 15,000 pekerja. – AFP


Kanak-kanak lelaki cedera selepas terjatuh dikejar anjing liar
Oleh MUHAMAD TARMIZE MOHD NOR

13 Disember 2020, 6:14 pm
SUNGAI SIPUT – Seorang kanak-kanak lelaki berusia 12 tahun mengalami kecederaan di kepala dan badan selepas terjatuh dari motosikal ketika dikejar anjing di Taman Yakin Mesra di sini kelmarin.
Dalam kejadian kira-kira pada pukul 7.10 pagi itu, mangsa, Mohd. Putra Afiq Sazri yang membonceng motosikal bersama rakan terjatuh ketika lari daripada dikejar anjing liar berkenaan.
Menceritakan kejadian tersebut, bapa mangsa, Sazri Abdullah, 41, berkata, dia dan anaknya itu hadir ke surau taman berkenaan untuk menunaikan solat Subuh sebelum mangsa memberitahu mahu pulang ke rumah dengan rakannya.
“Dalam perjalanan pulang bersama rakannya itu, anak saya terpelanting dan terjatuh selepas motosikal yang dibonceng itu melanggar bonggol dalam cubaan melarikan diri daripada dikejar anjing.
“Akibat insiden itu, dia mengalami kecederaan di bahagian kepala dan menerima dua jahitan manakala badannya pula mengalami calar dan lebam,” katanya ketika dihubungi hari ini.
Tambah Sazli, dia bagaimanapun bersyukur apabila kecederaan anaknya itu tidak menyebabkan kecederaan dalaman dan tempurung kepala selepas terjatuh dari motosikal.

Berikutan kejadian itu, mangsa dirawat di Hospital Sungai Siput dan Sazli kemudiannya membuat laporan di Balai Polis Sungai Siput selain aduan kepada Majlis Perbandaran Kuala Kangsar (MPKK).
Menurutnya, penduduk juga sering dikejar anjing liar di taman berkenaan namun aduan yang dibuat tiada sebarang tindakan diambil.
Sementara itu, Yang Dipertua MPKK, Zulqarnain Mohamad mengesahkan menerima aduan dan telah mengambil tindakan dengan menangkap anjing berkenaan pada hari kejadian.
“Seorang penduduk di taman tersebut mengakui sering memberi makanan kepada anjing tersebut namun dia tidak mempunyai lesen untuk memelihara haiwan berkenaan.
“Anjing tersebut kemudiannya dikurung sebelum ia dilepaskan di tapak pelupusan sampah selepas tidak dituntut mana-mana pihak,” katanya.
Katanya, haiwan berkenaan juga tidak dirujuk kepada Jabatan Perkhidmatan Veterinar kerana ia hanya mengejar mangsa tanpa menggigitnya.  – K! ONLINE.


Kerajaan tamatkan PKPD di empat lokaliti
13 Disember 2020, 7:01 pm
PETALING JAYA- Kerajaan menamatkan Perintah Kawalan Diperketatkan (PKPD) di empat lokaliti hari ini.
Menteri Kanan Keselamatan, Datuk Seri Ismail Sabri Yaakob berkata, bagi Kampung Numbak dan Penempatan Telipok, Kota Kinabalu, Sabah, Kementerian Kesihatan telah melaksanakan 6,776 ujian saringan di kedua-dua lokaliti tersebut dan sebanyak 175 kes kumulatif Covid-19 telah direkodkan di Kg Numbak dan 224 kes di Penempatan Telipok.
“Sehingga kini KKM mengesahkan jumlah kes aktif di kedua-dua lokaliti ini menunjukkan trend penurunan dan terkawal. Atas nasihat KKM, Kerajaan bersetuju untuk menamatkan PKPD di Kampung Numbak dan Penempatan Telipok, Kota Kinabalu, Sabah pada hari ini 13 Disember seperti mana dijadualkan,” katanya dalam satu kenyataan hari ini.
Kerajaan sebelum ini melaksanakan PKPD di dua lokaliti berkenaan bermula 16 November.
Dua lagi lokaliti ialah Zon A, Taman Klebang Jaya dan Taman Pinji Mewah, Ipoh, Perak.
Bagi Zon A Taman Klebang Jaya, KKM telah melaksanakan 2,679 ujian saringan dan telah merekodkan sebanyak 37 kes kumulatif positif Covid-19.

“Selain itu, KKM turut mengesahkan masih terdapat kes aktif positif Covid-19 yang melibatkan pekerja warga asing tertumpu di Asrama Pekerja Kilang Yamaha.
“Manakala bagi Taman Pinji Mewah, KKM mengesahkan kesemua penduduk telah disaring sepenuhnya dan sebanyak 8 kes positif Covid-19 telah direkodkan di lokaliti ini,” tambah beliau.
Justeru, kerajaan menamatkan PKPD di dua lokaliti itu kecuali bagi Asrama Pekerja Kilang Yamaha yang akan diteruskan dengan pelaksanaan PKPD selama tujuh hari lagi bermula 15 sehingga 21 Disember.
Dalam pada itu, pelaksanaan Perintah Kawalan Pergerakan Bersayarat (PKPB) di daerah Kinta turut ditamatkan pada esok kecuali di Kawasan Ipoh dan Chemor di Mukim Hulu Kinta yang akan diteruskan pelaksanaan PKPB sehingga 20 Disember ini. -K! ONLINE


Kes kekal empat angka, empat lagi kematian
Oleh SITI A'ISYAH SUKAIMI

13 Disember 2020, 7:14 pm
PUTRAJAYA – Kes baharu Covid-19 masih kekal empat angka dengan 1,229 kes dilaporkan menjadikan jumlah kes positif di Malaysia kini mencecah sebanyak 83,475 kes.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama sebanyak 1,309 kes sembuh turut direkodkan dan jumlah kumulatif kes sembuh sepenuhnya daripada Covid-19 sebanyak 69,393 kes.
Menurutnya, daripada jumlah kes baharu hari ini, sebanyak dua kes import mendapat jangkitan dari luar negara manakala, sebanyak 1,227 kes adalah penularan tempatan.
“Terdapat empat lagi kes kematian Covid-19 di Kelantan, Negeri Sembilan dan Selangor melibatkan dua lelaki dan dua wanita berusia antara 29 hingga 83 tahun.
“Ini menjadikan sebanyak 415 kes kematian Covid-19 terkini di Malaysia,” katanya dalam satu kenyataan akhbar di sini hari ini.
Ujarnya, sebanyak 115 kes positif sedang dirawat di Unit Rawatan Rapi dengan 65 kes memerlukan bantuan pernafasan. -K!ONLINE


Papan tanda Mini Stadium Ffira Mikah diturunkan
Oleh NUR ANATI JUHARI

13 Disember 2020, 6:36 pm
KUALA NERANG – Papan tanda Mini Stadium Ffira Mikah di sebuah stadium di sini telah diturunkan selepas penggunaan nama yang didakwa bersempena nama pegawai daerahnya itu menerima kecaman pelbagai pihak.
KN Kiara Football Club menerusi akaun Facebooknya hari ini berkata, papan tanda tersebut diturunkan pada pukul 4 petang, semalam.
“Sehubungan itu, KN Kiara Football Club selaku penyewa stadium mini itu juga memutuskan untuk tidak menggunakan nama Ffira Mikah untuk apa-apa tujuan dan promosi.
“Buat sementara pihak kami menyebut sebagai Stadium Mini Kuala Nerang sehingga mendapat makluman terkini daripada pihak berkuasa tempatan (PBT),” katanya.
Menurut kenyataan itu lagi, kelab berkenaan juga menerima sekiranya terdapat nama baharu untuk stadium itu.
“Moga nama stadium mini itu nanti akan lebih bercirikan kawasan Kuala Nerang dan daerah Padang Terap (sekadar cadangan),” ujarnya.

Dalam kenyataan sama, katanya, kelab bola sepak itu diberi kepercayaan untuk menguruskan dan menyelenggara stadium tersebut mulai 1 Disember lalu.
“Stadium mini ini adalah milik PBT dan disewakan kepada pihak KN Kiara Football Club bagi tujuan menjalankan program pembangunan bola sepak akar umbi serta pelbagai aktiviti sukan bola sepak,” jelasnya.
Tambahnya, soal nama stadium dan urusan menaik taraf adalah urusan PBT.
Pejabat Daerah dan Tanah Padang Terap dan Majlis Daerah Padang Terap menerusi akaun Facebooknya turut berkongsi kenyataan KN Kiara Football Club berkenaan.
Sementara itu, Pegawai Daerah Padang Terap, Hakim Ariff Md. Nor ketika dihubungi enggan mengulas lanjut kerana tidak mahu memanjangkan isu tersebut.
Kosmo! Online semalam melaporkan Kerajaan Negeri Kedah akan meminta penjelasan daripada Majlis Daerah Padang Terap (MDPT) berhubung penggunaan nama pegawai daerahnya pada sebuah stadium mini di sini.
Perkara itu tular di media sosial apabila didakwa menggunakan nama pegawai daerah kawasan itu secara terbalik sekali gus dipersoalkan oleh netizen. – K! ONLINE.


Mangsa ditikam bapa bakal diberi perlindungan
Oleh AMREE AHMAD

13 Disember 2020, 6:32 pm
PUTRAJAYA – Kementerian Pembangunan Wanita, Keluarga dan Masyarakat sedia memberi perlindungan kepada bayi yang ditikam bapanya di flat Puchong Permai, Selangor semalam.
Menterinya, Datuk Seri Rina Mohd. Harun berkata, bayi berusia 18 bulan itu mungkin dapat perlindungan khas pihak Jabatan Kebajikan Masyarakat (JKM) selepas keluar dari hospital.
“Saya berasa kesal dengan apa yang berlaku, namun pihak kementerian sedia menawarkan perlindungan untuk mangsa setelah proses siasatan oleh polis diselesaikan nanti,” katanya.
Beliau mengulas insiden seorang bapa yang berusia 27 tahun mengamuk dan menikam anak perempuannya itu dengan pisau pemotong roti di sebuah rumah dekat Subang Jaya semalam.
Suspek berjaya ditahan pihak polis yang bergegas ke lokasi kejadian itu manakala mangsa dikejarkan segera ke Hospital Serdang untuk rawatan lanjut dan dilaporkan dalam situasi stabil.
Terdahulu, Rina hadir bagi menyampaikan sumbangan bakul makanan bersempena Kembara Prihatin Negara kepada 47 penerima di Pangsapuri Cempaka, Sepang dekat sini hari ini.

Menjelaskan lebih lanjut, beliau berkata, pihak kementerian itu akan mengenal pasti apakah faktor kejadian tragik sedemikian boleh berlaku dalam masyarakat agar tidak lagi berulang.
“”Saya nak lihat apa punca insiden sebegini sebab kita tidak mahu ia akan menimpa keluarga lain pada masa akan datang terutama perubahan emosi ahli keluarga terdekat,” katanya lagi.
Justeru, Rina berharap masyarakat dapat memanfaatkan talian Nur Kasih 15999 yang turut menerima pesanan melalui aplikasi Whatsapp 019-2615999 untuk perkhidmatan kaunseling.
Ia dengan kerjasama Lembaga Kaunselor Malaysia, sebuah agensi di bawah kementerian itu, bukan sahaja bagi mangsa buat aduan, malah sesiapa ada maklumat awal kes sedemikian.
“Kita berharap masyarakat dapat memainkan peranan kerana mereka orang pertama dapat merasai perubahan emosi dan gangguan seseorang sebelum ia merebak lebih jauh,” katanya. – K! ONLINE.


9 ditahan ops loteri haram
Oleh LUQMAN RIDHWAN MOHAMED NOR

13 Disember 2020, 6:26 pm
SUBANG JAYA – Seramai sembilan individu ditahan dalam empat serbuan di sekitar bandar ini menerusi ops loteri haram oleh Polis Diraja Malaysia (PDRM) di sini hari ini.
Ketua Polis Daerah Subang Jaya, Asisten Komisioner Abd. Khalid Othman berkata, mereka yang ditahan termasuklah lima orang penjaga premis dan empat orang pemain.
“Enam yang ditahan adalah lelaki dan tiga perempuan. Dua daripadanya warga tempatan manakala tiga wanita Indonesia merupakan penjaga kedai.
“Pemain adalah tiga warganegara Bangladesh dan seorang dari Myanmar. Lingkungan umur mereka antara 20 hingga 47 tahun,” katanya kepada pemberita di sini hari ini.
Menurut Abd. Khalid, turut dirampas adalah wang tunai sebanyak RM1,757; empat mesin pencetak, empat telefon bimbit dan 41 kertas nombor judi.
Katanya, kesalahan akan dituduh di bawah Seksyen 4A(a) Akta Rumah Judi terbuka 1953.

Sabit kesalahan boleh dikenakan hukuman tidak lebih RM200,000 ataupun lima tahun penjara. – K! ONLINE


Jangan panik ramalan peningkatan Covid-19
Oleh NOOR HAYATI MAMAT

13 Disember 2020, 6:50 pm
HULU TERENGGANU – Rakyat tidak perlu gusar hingga melakukan pembelian panik berikutan ramalan pakar luar negara yang menjangkakan pandemik Covid-19 di negara ini bakal bertambah buruk pada awal tahun hadapan.
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid percaya kerajaan telah mengambil langkah terbaik menangani Covid-19 seperti pembekalan vaksin secara percuma tidak lama lagi walaupun pakar Amerika Syarikat meramalkan negara ini akan merekodkan 5,000 kes harian menjelang bulan Mac depan.
Beliau berkata, kerajaan juga memberi jaminan barangan keperluan terutama gandum, gula, beras, telur ayam dan minyak masak sentiasa mencukupi dan tidak akan naik mendadak harganya di sebalik spekulasi berkenaan.
“KPDNHEP sentiasa memastikan barangan keperluan sentiasa mencukupi di pasaran dan terkawal harganya.
“Sehubungan itu, saya nasihatkan pengguna tidak terlalu gusar hingga melakukan pembelian panik disebabkan ramalan berkenaan,” katanya selepas melawat di projek Berkelompok Fertigasi Pela di Kampung Pela di sini hari ini.
Rosol berkata, setakat ini, tiada kes pembelian panik dilaporkan di negara ini kecuali pada fasa awal Perintah Kawalan Pergerakan (PKP) pada bulan Mac lalu.

Sebelum ini, pakar dari China turut meramalkan kes penularan Covid-19 di Malaysia menjadi lebih serius pada tahun hadapan dengan bakal mencecah sehingga 187,997 kes menjelang 25 Januari tahun depan. – K! ONLINE


655 individu ditahan ingkar PKP
13 Disember 2020, 7:08 pm
PETALING JAYA- Seramai 655 individu ditahan pihak polis semalam atas kesalahan ingkar arahan Perintah Kawalan Pergerakan (PKP).
Menteri Kanan Keselamatan, Datuk Seri Ismail Sabri berkata, daripada jumlah itu, seramai 587 individu telah dikompaun manakala 67 individu pula direman dan 1 dijamin.
“Antara kesalahan ingkar arahan PKP termasuk aktiviti pusat hiburan (292), gagal mematuhi arahan penjarakan fizikal (179), tidak memakai pelitup muka (99), gagal menyediakan peralatan merekod butiran pelanggan (75) lain-lain (10),” katanya dalam satu kenyataan hari ini.
Dalam pada itu, seramai 104 pendatang asing tanpa izin ditahan semalam dalam Ops Benteng bersama-sama dua tekong selain merampas enam kenderaan darat dan sebuah bot.
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus.” katanya. -K! ONLINE


Hadiah ulang tahun perkahwinan, Ain Edruce belikan suami piano RM20,000
Oleh KOSMO!

13 Disember 2020, 5:48 pm
PETALING JAYA – Pengacara dan pelakon Ain Edruce membuat kejutan menghadiahkan sebuah piano bernilai RM20,000 untuk suaminya, Amirul Hafiz Mustaffa sempena ulang tahun perkahwinan pertama mereka baru-baru ini.
Momen kejutan tersebut dikongsi Ain atau nama sebenarnya Nurulain Edruce, 28, menerusi sebuah video dalam saluran YouTubenya semalam.
Dalam video tersebut, Amirul dilihat terkejut dengan hadiah yang diterima sehingga mencetuskan tanda tanya bagaimana isterinya membawa masuk piano tersebut ke tingkat satu kediaman mereka.
Gelagat Amirul ketika menerima kejutan daripada isterinya.
“Sayang, saya ada hadiah untuk awak di atas. Gembira tak?
“Saya beli hadiah ini supaya awak dapat belajar bermain piano dan buktikan saya bukan berpura-pura pandai selama ini,” katanya dalam video tersebut.
Bagaimanapun, Amirul memberitahu hadiah tersebut bukan untuk dirinya tetapi akan menjadi milik Ain kerana dia tidak pandai bermain piano.

“Sumpahlah awak beli piano ini? Macam mana boleh bawa naik ke atas?
“Ini bukan untuk saya tapi hadiah awak (Ain). Ini tidak adil,” ujarnya.
Ain ketika dihubungi Kosmo! Online mengesahkan nilai piano tersebut dan memberitahu tujuannya membeli alat muzik itu adalah untuk kegunaan bakal cahaya mata sulung mereka pada masa akan datang.
“Insya-Allah kalau usia piano ini panjang, saya memang bercadang untuk mengajar dan menghantar anak mengikuti kelas piano,” katanya ringkas.
Meninjau dalam ruangan komen, rata-rata terhibur dengan gelagat pasangan suami isteri itu dan reaksi Amirul ketika melihat hadiah tersebut.
Terdahulu, Ain dan Amirul mendirikan rumah tangga pada 14 Disember 2019 dan kini pengacara program Immortal Song itu sedang hamil empat bulan. – K! ONLINE